Tiga saksi utama pendakwaan kes VLN Ahmad Zahid tidak boleh dipercayai – Hakim

SHAH ALAM: Mahkamah Tinggi hari ini memutuskan tiga saksi utama pendakwaan dalam kes rasuah Datuk Seri Dr Ahmad Zahid Hamidi membabitkan 40 pertuduhan menerima rasuah berhubung Sistem Visa Luar Negara (VLN) adalah tidak boleh dipercayai, tidak boleh diharap dan tidak berwibawa.

Hakim Datuk Mohd Yazid Mustafa ketika membacakan penghakiman lebih dua jam, berkata tiga saksi utama itu ialah bekas Pengarah Ultra Kirana Sdn Bhd (UKSB) Harry Lee Vui Khiun, Wan Quoris Shah Wan Abdul Ghani dan David Tan Siong Sun yang merupakan saksi pendakwaan (SP) ke-15, 16 dan 17.

“Saya dapati tiga saksi utama yang dipanggil oleh pihak pendakwaan adalah tidak boleh dipercayai dan tidak mempunyai kredibiliti,” katanya.

Hakim Mohd Yazid berkata mahkamah mendapati notasi ‘Z’ dan ‘ZH’ yang tertera dalam lejar (UKSB) tidak mencukupi untuk membuktikan bahawa tertuduh (Ahmad Zahid) menerima wang atau suapan itu.

“Saya juga mendapati walaupun ada cadangan bahawa tertuduh telah menerima sumbangan politik berjumlah RM200,000 sebanyak dua kali, namun tiada bukti yang mencukupi mengenai butir-butir di hadapan mahkamah untuk saya mengemukakan sebarang pertuduhan pindaan,” katanya.

Hakim selanjutnya berkata Harry Lee (SP15) dan Wan Quoris Shah (SP16) juga bersetuju bahawa tiada bukti bebas untuk menyokong dakwaan bahawa wang itu sebenarnya dibayar kepada Ahmad Zahid.

“Berdasarkan semua keterangan yang dikemukakan oleh pihak pendakwaan, saya dapati tiada rakaman kamera litar tertutup (CCTV) dikemukakan di mahkamah, pemandu (saksi utama) tidak dipanggil, pengawal (rumah Ahmad Zahid) dan anggota polis tidak dipanggil,” katanya.

“Slip transaksi Touch ‘n Go atau log panggilan telefon dan mesej dengan tertuduh juga tidak dikemukakan (sebagai bukti),” katanya.

Merujuk kes solar Datin Seri Rosmah Mansor, Hakim Mohd Yazid berkata semua individu yang terlibat dalam proses untuk menyerahkan RM5 juta kepadanya dipanggil sebagai saksi.

“Bagaimanapun dalam kes Ahmad Zahid, saksi-saksi yang terlibat atau mempunyai pengetahuan mengenai sumber dana itu termasuk Nicole (seorang ahli perniagaan dari Hong Kong) dan dua pengurup wang tidak dipanggil sebagai saksi bagi menyokong kes pendakwaan,” katanya.

Hakim Mohd Yazid juga berkata tiga saksi utama memberi keterangan semua wang tunai dimasukkan ke dalam sampul surat berwarna coklat setiap kali penghantaran, bagaimanapun pihak pendakwaan tidak mengemukakan sebarang sampel sampul surat sebagai bukti.

“Tiada bukti untuk menunjukkan saiz sampul surat yang digunakan. Saya sendiri tidak dapat membayangkan sampul surat apa, saiz apa yang boleh memuatkan wang tunai SG$600,000 yang bersamaan kira-kira RM1.6 juta pada masa itu.

“Lebih mengejutkan, David Tan (SP17) pencipta lejar itu, mengakui semasa pemeriksaan balas bahawa penyerahan kedua wang tunai RM3 juta menggunakan sebuah bagasi adalah satu perkara yang difikirkan kemudian.

“Keterangannya oleh SP17 ini adalah lebih mencukupi bagi saya untuk menyimpulkan bahawa SP17 tidak memiliki kredibiliti,” katanya.

Untuk menyokong lagi dapatannya, hakim berkata David Tan memberi keterangan bahawa beliau akan merekodkan pembayaran pada hari yang sama atau keesokan harinya, tetapi kebanyakan ruangan ‘catatan’ di lejar dibiarkan kosong.

“SP15 juga bersetuju bahawa ruangan remark tidak menunjukkan wang telah dibayar kepada tertuduh. Ruang catatan kosong itu menimbulkan kemungkinan inferens seperti yang dicadangkan oleh pihak pembelaan bahawa wang itu boleh diagihkan antara mereka bertiga (SP15, SP16 dan SP17) kerana mereka mengekalkan gaya hidup mewah,” kata hakim.

Beliau berkata mereka masing-masing memiliki satu unit harta tanah di Pavilion, dengan SP16 juga memiliki sebuah rumah banglo di Putrajaya, satu rumah berkembar di Cyberjaya, dua Range Rovers, motosikal mewah dan membayar cukai berjumlah jutaan ringgit.

“Tanpa bukti yang kukuh, saya tidak boleh membuat dapatan bahawa wang itu sebenarnya diterima oleh tertuduh seperti yang dicadangkan oleh pihak pendakwaan berdasarkan transaksi yang direkodkan di dalam lejar kerana tiada rekod bahawa wang itu sebenarnya diterima oleh tertuduh dalam ruangan catatan,” kata hakim.

Hakim Mohd Yazid selanjutnya berkata berdasarkan keterangan tiga saksi utama itu menunjukkan bahawa Harry Lee (SP15) yang sebenarnya mengawal dan memutuskan dana tersebut dan membuat pembayaran kepada pelbagai pihak.

“Selanjutnya wang ini tidak boleh dilaporkan kepada pihak berkuasa cukai, tidak pernah dilaporkan kepada juruaudit luaran dan dalaman UKSB dan wang ini tidak ditunjukkan dalam akaun UKSB yang telah diaudit.

“Saya dapati terdapat bukti yang mencukupi untuk menunjukkan kesalahan jenayah telah dilakukan. Berdasarkan lejar (UKSB), wang yang diterima dari September 2004 hingga Ogos 2018 ialah kira-kira RM238,356,966,” katanya.

Hakim Mohd Yazid berkata mahkamah mendapati pihak pendakwaan gagal membuktikan kes prima facie terhadap kesemua pertuduhan apabila gagal membuktikan elemen paling penting terhadap Ahmad Zahid, iaitu penerimaan wang rasuah itu.

“Berdasarkan alasan dan analisis bukti dan undang-undang di atas, saya dengan ini melepas dan membebaskan tertuduh daripada semua pertuduhan tanpa memanggil pembelaannya kerana pihak pendakwaan telah gagal mewujudkan kes prima facie,” katanya.

Bagaimanapun, mengenai isu derma politik, hakim itu berkata pihak pembelaan gagal mengemukakan bukti yang menunjukkan bahawa sumbangan politik sebanyak RM200,000 telah dibelanjakan untuk tujuan politik.

Mengenai isu perbicaraan yang tidak adil dan pendakwaan terpilih yang dibangkitkan oleh pihak pembelaan, beliau berkata perkara itu tidak timbul sama sekali dalam kes berkenaan.

“Saya sendiri sudah tentu sejak hari pertama menahan diri daripada terpengaruh dengan sebarang komen yang dibuat di luar mahkamah ini. Adalah menjadi tanggungjawab saya untuk menegakkan keadilan tanpa pilih kasih dan rasa takut atau prejudis,” tambah beliau.

Beliau turut merakamkan penghargaan kepada kedua-dua pihak atas profesionalisme mereka dalam mengendalikan perbicaraan, membolehkan prosiding berjalan lancar tanpa sebarang permohonan interlokutori yang menyusahkan dan remeh.

Selepas hakim selesai membacakan penghakiman lebih 100 muka surat, Ahmad Zahid yang berpakaian baju Melayu putih dan seluar hitam menjerit ‘Allahu Akbar’, diikuti dengan tepukan oleh ahli keluarga dan penyokong.

Ahmad Zahid mengaku tidak bersalah terhadap 33 pertuduhan menerima suapan berjumlah SG$13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri (KDN).

Bagi tujuh pertuduhan lain, beliau didakwa memperoleh untuk dirinya wang tunai SG$1,150,000; RM3,000,000; 15,000 Swiss Franc dan US$15,000 daripada syarikat sama yang mempunyai hubungan dengan kerja rasmi beliau.

Beliau didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018. – BERNAMA


‘Harap Sanusi tak lari terima surat saman’, Amiruddin ulas tuduhan isu SMG

GOMBAK: Menteri Besar Kedah, Datuk Seri Muhammad Sanusi Md Nor tidak boleh tidur lena apabila berdepan satu demi satu pertuduhan selain tuntutan saman, tatkala Pilihan Raya Negeri (PRN) bakal berlangsung kurang lagi lima hari.

Terdahulu, pengasas Kumpulan Berjaya, Tan Sri Vincent Tan mengemukakan saman sebanyak RM200 juta terhadap Pengarah PRN Perikatan Nasional (PN) itu.

Ini susulan kenyataan berunsur fitnah didakwa dibuat Muhammad Sanusi berhubung projek Gerbang Maritim Selangor (SMG).

Muhammad Sanusi mendakwa, Vincent Tan iaitu kroni kepada Menteri Besar Selangor, Datuk Seri Amiruddin Shari telah memperoleh tanah seluas 600 ekar atau 243 hektar secara percuma.

Ia termasuk tuduhan Pemerbadanan Menteri Besar Selangor (MBI) bakal mengalami kerugian mencecah RM180 juta jika Vincent Tan diberikan projek sungai bernilai RM10 bilion.

Tidak berdiam diri, Amiruddin turut tampil mengemukakan saman terhadap Muhammad Sanusi berhubung fitnah tersebut.

Amiruddin berkata, tindakan itu diambil kerana isu berkaitan SMG sudah beberapa kali dijawab di Dewan Undangan Negeri (DUN) Selangor.

“Isu itu telah dijawab berulang kali oleh Exco Selangor, Ir. Izham Hashim berkenaan proses dan menjawab tuduhan-tuduhan termasuk keupayaan dan skandal syarikat.

“Sebab itu dari awal pihak syarikat telah mengemukakan saman dan tuntutan kepada mereka yang terlibat.

“Insya-Allah peguam saya telah teliti dan esok (Rabu) serta paling lewat hari Khamis surat-surat tersebut akan sampai kepada Sanusi. Diharap tak larilah untuk terima surat saman tersebut,” katanya pada sidang media di Pusat Khidmat Rakyat Parlimen Gombak, di sini pada Selasa.

Mengulas lanjut, Amiruddin berkata, parti seteru, PN mutakhir ini dilihat galak untuk menabur fitnah dan mengitar semula perkara-perkara yang sebahagiannya sudah dijawab di DUN Selangor.

Tegasnya, ini membuktikan bahawa PN adalah parti terdesak untuk mencipta gelombang atau apa sahaja isu di Selangor, lalu menggunakannya untuk menabur fitnah mahu pun adu domba.

“Tuduhan (terhadap saya) peroleh 600 ekar percuma paling tak berasas. Kami dapat elaun paling besar pun hanya kuih karipap dalam mesyuarat. Mungkin itu pun dianggap sebagai rasuah.

“Sebab itu kita terpaksa ambil tindakan kerana perkara ini sudah lama dan berulang kali berlaku.

“Saya juga kena jaga kredibiliti. Bukan tak tahan dengan kritikan, tetapi kita kena pertahankan integriti dan tatakelola dalam pentadbiran negeri Selangor,” jelasnya.

Author

Fazleen Safina Abd Jamil

View all posts

View all posts


Jualan Shopee cecah RM4.65 bilion pada 11.11

PETALING JAYA: Shopee berjaya membuat rekod baharu dalam jualan globalnya setelah mencatat jumlah nilai dagangan sebanyak AS$1 bilion (RM4.65 bilion) pada 11 November lalu atau lebih dikenali sebagai 11.11 Jualan Hebat.

Ketua Pemasaran di Shopee Malaysia, Kenneth Soh berkata, ini adalah jualan terbesar syarikat yang pernah dicatatnya.

Lebih menarik, lebih 1.3 juta produk terjual dalam dua jam pertama ketika 11.11 Jualan Hebat.

“Kami amat menghargai rakan jenama, penjual, dan pembeli atas sokongan mereka selama ini di mana tanpa mereka, kami tidak akan mencapai kejayaan ini.

“Kami kekal berdedikasi untuk membawakan pengalaman membeli-belah terbaik dan inovasi berterusan untuk pengguna kami.

“Pemerkasaan strategik penjual tempatan juga memainkan peranan penting untuk membolehkan kami menyokong dan membolehkan perniagaan berkembang maju dalam ruang digital,” katanya dalam kenyataan yang dikeluarkan semalam.

Produk fesyen mendominasi pencarian ketika hari kemuncak 11.11 yang mana kata kunci seperti ‘’kasut perempuan,’ ‘women’s blouse,’ ‘dress,’ ‘handbag,’ dan ‘sandal perempuan’ paling banyak dicari.

Produk penjagaan kulit, bersama pakaian wanita bersaiz besar dan barangan kemas merupakan barangan fesyen dan kecantikan juga paling banyak terjual.

Pada promosi berkenaan, rakyat di negara ini menikmati baucar penghantaran percuma, pelbagai tawaran dan diskaun menarik kempen ini untuk mendapatkan tawaran terbaik.

Selain itu, Shopee juga mencapai kenaikan 82 kali ganda pesanan Shopee Live terhadap penjual tempatan ketika 11.11 Jualan Hebat, menunjukkan kepentingan strim langsung sebagai ciri penting dalam ekosistem Shopee.

Shopee Live menawan rakyat dengan peningkatan 14 kali ganda penonton baharu. Pengguna tertarik dengan platform dengan promo menarik termasuk baucar diskaun 90 peratus dan keseronokan menyertai rancangan permainan Kotak Duit Misteri.

Pada tarikh tersebut Shopee Live juga merekodkan 40 juta keterlibatan, mengetengahkan kebolehan platform ini menarik dan mengekalkan perhatian pengguna.

Selain itu, lebih 15 kali ganda jenama di Shopee Mall menggunakan Shopee Live berbanding hari biasa, membolehkan mereka berkongsi ilmu produk, memupuk pertumbuhan komuniti, dan membina kepercayaan dengan pelanggan. – Kosmo!

Author

Media Variasi

View all posts

View all posts


PRU15: Tiada kerjasama dengan PN, noktah – Rafizi

SEREMBAN: Timbalan Presiden PKR Rafizi Ramli berkata Pakatan Harapan (PH) tetap tidak perlu mewujudkan kerjasama dengan Perikatan Nasional (PN) bagi menghadapi Pilihan Raya Umum ke-15 (PRU15).

Rafizi berkata perkara itu telah diputuskan dalam mesyuarat PH yang diadakan pada Rabu lepas.

“Mesyuarat PH pada Rabu lepas sudah buat keputusan noktah. Maksudnya kita akan terus berkempen dalam PRU15 sebagai PH,” katanya kepada pemberita selepas program Jelajah Trak Ayuh Malaysia di Stadium Tuanku Abdul Rahman, Paroi di sini malam tadi.

Katanya, PKR sebagai tulang belakang PH berpegang kepada prinsip satu gabungan melibatkan semua kaum di negara ini, dan sekiranya niat gabungan bersama PN tidak betul iaitu hanya menggunakan alasan untuk menumbangkan BN, ia akan mewujudkan satu kerajaan yang tidak stabil.

“Menang atau kalah belakang kira, kami (PKR) mahu pertahankan idealisme kami. Tetapi saya tidak boleh bercakap bagi pihak DAP dan Amanah (Parti Amanah Negara).  Mereka pimpinan senior berpengalaman berpuluh tahun, terpulang kepada mereka…saya hanya berpegang kepada keputusan di peringkat PH iaitu noktah (tiada kerjasama dengan PN),” katanya.

Media sebelum ini melaporkan Pengerusi PN Tan Sri Muhyiddin Yassin berkata semua pimpinan parti pembangkang perlu mempertimbangkan membuka semula pintu rundingan dengan PN, jika masing-masing sepakat bahawa musuh utama dalam PRU15 adalah BN. – BERNAMA


Belanjawan Selangor 2024 dibentang 10 November ini

CYBERJAYA: Menteri Besar Selangor, Datuk Seri Amirudin Shari akan membentangkan Belanjawan Selangor 2024 dalam sidang Dewan Negeri Selangor (DNS) pada 10 November ini.

Menurut Speaker Lau Weng San, sesi pembentangan belanjawan itu akan diikuti persidangan dewan yang dijangka berlangsung selama dua minggu hingga 24 November 2023.

Justeru, Duli Yang Maha Mulia Sultan Selangor Sultan Sharafuddin Idris Shah Alhaj menitahkan perbahasan berlangsung tertib tanpa dicemari penggunaan bahasa kasar dan tidak sopan.

Sebelum ini, Kerajaan Selangor mengadakan sesi libat urus bersama Kementerian Pelaburan, Perdagangan dan Industri supaya hala tujunya selari dengan Putrajaya dalam merangka belanjawan itu, lapor Selangorkini.

Malah, orang ramai turut dilibatkan dalam perancangan belanjawan tersebut dengan menyertai soal selidik yang dijalankan menerusi portal rasmi Perbendaharaan Negeri Selangor.

Author

Diyana Rahip

View all posts

View all posts


PRU15: Nama besar antara yang tewas

KUALA LUMPUR: Beberapa keputusan mengejut direkodkan selepas nama-nama besar kecundang dalam saingan Pilihan Raya Umum ke-15 (PRU15).

Setakat 11.45 malam, antara yang tumbang adalah veteran UMNO, Tan Sri Tengku Razaleigh Hamzah di Gua Musang; Naib Presiden UMNO, Datuk Seri Mahdzir Khalid di Padang Terap; dan Menteri Kewangan, Tengku Datuk Seri Zafrul Tengku Abdul Aziz di Kuala Selangor yang mewakili Barisan Nasional (BN).

Setakat ini, Pakatan Harapan mendahului dengan 24 kerusi Parlimen, Perikatan Nasional (22), Gabungan Parti Sarawak (19), BN (13), Gabungan Rakyat Sabah (empat), Warisan dan Parti Bangsa Malaysia, masing-masing satu kerusi. – BERNAMA


Kerajaan hormati keputusan Mahkamah Persekutuan dalam siasatan SPRM terhadap Mohd Nazlan

PUTRAJAYA: Kerajaan mengambil maklum dan menghormati keputusan Mahkamah Persekutuan serta pertimbangan Ketua Hakim Negara, Tun Tengku Maimun Tuan Mat, berhubung siasatan  Suruhanjaya Pencegahan Rasuah Malaysia (SPRM) terhadap hakim Mahkamah Rayuan, Datuk Mohd Nazlan Mohd Ghazali.

Perdana Menteri, Datuk Seri Anwar Ibrahim berkata, beliau telah merujuk kepada keputusan Mahkamah Persekutuan bertarikh 24 Februari itu serta pertimbangan Ketua Hakim Negara, bahawa tiada elemen kepentingan awam dalam siasatan terhadap Mohd Nazlan.

“SPRM ialah badan bebas dan berhak melakukan penyiasatan ke atas mana-mana pihak.

“Sementara itu, kaedah yang ditetapkan bagi badan kehakiman adalah dengan merujuk kepada kod etika hakim, sekiranya mempunyai asas kukuh,” katanya kepada Bernama selepas program Ihya Ramadan di Masjid Putra di sini hari ini.

Pada 24 Feb lepas, panel tujuh anggota Mahkamah Persekutuan memutuskan, bahawa siasatan oleh SPRM terhadap Mohd Nazlan dilakukan tanpa mengambil kira aspek berkaitan kebebasan kehakiman, dan tidak mengikut protokol.

Semasa menyampaikan keputusan mahkamah berhubung permohonan oleh tiga peguam yang merujuk dua persoalanan perlembagaan yang berkaitan dengan siasatan SPRM terhadap Mohd Nazlan, Tengku Maimun berkata, cara penyiasatan dijalankan ke atas Mohd Nazlan dengan menghebahkannya melalui kenyataan akhbar, kelihatan tidak menjaga soal keyakinan terhadap kebebasan badan kehakiman.

Mohd Nazlan ialah hakim perbicaraan yang mensabitkan dan menjatuhkan hukuman penjara 12 tahun terhadap bekas Perdana Menteri, Datuk Seri Najib Razak dan denda RM210 juta atas tujuh pertuduhan berkaitan dana RM42 juta milik SRC International Sdn Bhd pada 28 Julai 2020. – BERNAMA


Kerjasama, disiplin faktor kejayaan skuad B-19 kebangsaan

KUALA LUMPUR: Kerjasama dan disiplin merupakan dua elemen penting yang dimainkan dengan baik dalam perancangan untuk memastikan Malaysia menjuarai Kejohanan Bawah 19 Tahun (B-19) Persekutuan Bolasepak ASEAN (AFF) 2022 di Indonesia.

Ketua Jurulatih skuad B-19 kebangsaan Hassan Sazali Mohd Waras berkata, dua elemen tersebut membawa kepada kejayaan pasukan muda negara yang menjinakkan Laos 2-0 pada final di Stadium Patriot Candrabhaga di Bekasi, semalam.

Beliau yang pernah menjadi penolong jurulatih skuad kebangsaan kendalian Datuk Ong Kim Swee pada 2016 hingga 2017 berkata kejayaan itu bukan untuk dirinya tetapi barisan pemain dan seluruh rakyat Malaysia.

“Tahniah kepada barisan pemain saya, barisan kejurulatihan dan pengurusan pasukan, apa yang kita berikan ini adalah (hasil) kerjasama antara pemain, jurulatih dan pengurusan.

“Senjata kita pada malam ini (malam tadi) saya boleh katakan adalah disiplin pemain, semasa dalam permainan mereka ikut apa yang dirancang,” katanya pada sidang media selepas perlawanan akhir Kejohanan B-19 AFF, semalam.

Pada perlawanan akhir itu, dua gol masing-masing dijaringkan pemain pertahanan, Muhammad Faiz Amer Runnizar pada minit ke-14 dan pemain tengah, Muhammad Aliff Izwan Yuslan pada minit ke-76, memastikan Malaysia meraih gelaran kedua dalam tempoh empat tahun selepas buat julung kali muncul juara pada 2018.

Pada edisi 2018 yang turut berlangsung di Indonesia, skuad B-19 kebangsaan ketika itu dibimbing pengendali Kuala Lumpur City FC Bojan Hodak.

Dalam pada itu, Hassan Sazali berkata Kejohanan B-19 AFF adalah pertandingan ‘pemanas badan’ untuk mempersiapkan anak buahnya bagi menghadapi cabaran lebih getir pada pusingan Kelayakan Piala Asia Bawah 20 Tahun (B-20) 2023 yang dijadual berlangsung di Mongolia, September ini.

“Jadi mungkin dengan kejayaan ini boleh dijadikan sebagai satu moral dan persiapan lebih rapi bagi pasukan Malaysia untuk melangkah lebih jauh dalam peringkat Asia,” katanya.

Pada pusingan kelayakan itu, Malaysia diundi dalam Kumpulan E bersama juara terbanyak sebanyak 12 kali iaitu Korea Selatan, selain Sri Lanka dan pasukan tuan rumah untuk merebut slot 10 juara kumpulan dan lima naib juara terbaik ke pusingan akhir yang dijadual pada Mac tahun hadapan. – BERNAMA


Dhabitah raih perak kedua di Birmingham

BIRMINGHAM: Buat seketika, segalanya berjalan lancar buat atlet terjun negara Nur Dhabitah Sabri dalam misinya menyumbang emas terjun pertama negara pada Sukan Komanwel Birmingham 2022.

Namun, beliau yang mendahului carta selepas terjunan ketiga dengan 207.90 mata, menampilkan gerakan kurang kemas pada terjunan keempatnya yang hanya mengutip 55.50 mata dan akhirnya terpaksa berpuas hati di tempat kedua.

Saingan terdekatnya Maddison Keeney dari Australia meraih 75.95 mata menerusi terjunan keempat untuk merampas kedudukan teratas.

Atlet kelahiran Kuala Lumpur itu bangkit untuk memperoleh 67.50 mata selepas terjunan kelima dan terakhir, bagaimanapun sudah terlewat untuk mengatasi Keeney yang terus mempamerkan aksi mantap bagi memikat para juri dengan 72.00 mata sekali gus membawa pulang emas buat Australia.

Seorang lagi atlet terjun negara Ong Ker Ying menduduki tempat ke-12 dengan 231.60 mata.

Nur Dhabitah yang ditemui selepas pusingan akhir 3m papan anjal di Sandwell Aquatics Centre itu bagaimanapun berpuas hati dengan keputusan tersebut.

“Untuk Sukan Komanwel kali ini, memang saya tak fokus sangat (pada) acara ini (3m papan anjal) kerana saya lebih tumpu kepada acara 10m platform dan seirama,” katanya kepada Bernama.

Kali terakhir beliau beraksi dalam acara tersebut ialah pada Sukan Olimpik Tokyo 2020 tahun lepas dengan kedudukan di tempat keempat.

Semalam, Nur Dhabitah menyumbang perak dalam acara 3m papan anjal seirama bergandingan dengan Wendy Ng Yan Yee.

Sementara itu, satu-satunya wakil Malaysia dalam 10m platform lelaki akhir Bertrand Rhodict Lises mempamerkan aksi yang lebih baik berbanding ketika pusingan kelayakan.

Beliau mengumpul 419.60 mata untuk menduduki tempat keenam dalam acara tersebut yang dimenangi Cassiel Emmanuel Rousseau dari Australian dengan 501.30 mata, manakala Rylan Mackenzie Wiens dari Kanada membawa pulang perak (492.80 mata) dan peserta tuan rumah Matthew Lee meraih gangsa dengan 477.00 mata. – BERNAMA


Kami bukan tamak, bayaran diberi pemaju tak setimpal – penduduk Kampung Sungai Baru

KUALA LUMPUR: Barisan Jawatankuasa Bertindak Pemilik Rumah Teres
dan Flat Kampung Sungai Baru (JK Bertindak) menggesa nasib para pemilik flat dan rumah teres di Kampung Sungai Baru terus dibela.

Perkara itu susulan pemilik menerima surat daripada Jabatan Ketua Pengarah Tanah dan Galian Persekutuan Wilayah Persekutuan Kuala Lumpur (JKPTGWPKL) untuk meneruskan tuntutan ke mahkamah meskipun Perdana Menteri, Datuk Seri Anwar Ibrahim memutuskan proses pembangunan tempat itu telah ditangguhkan.

Penangguhan yang diputuskan Anwar itu bertujuan supaya kedua-dua pihak pemaju dan pemilik dapat duduk semeja  berbincang bagi mencapai persetujuan yang saksama.

Pengerusi JK Bertindak, Lily Suzana Kudari berkata, kebanyakan pemilik yang masih lagi tidak bersetuju untuk berpindah keluar dari rumah mereka adalah kerana mereka mahukan bayaran yang setimpal.

“Kami hanya mahu pemaju membayar harga tanah kami mengikut harga yang telah ditetapkan oleh penilai yang oleh pemilik. Kami bukan bodoh. Kami bukan tamak. Bayaran haruslah sepadan dengan keuntungan yang bakal pemaju perolehi selepas siap pembangunan ini.

“Pemaju bakal mengaut keuntungan berpuluh kali ganda, mana rasionalnya keuntungan hanya kepada sebelah pihak sahaja. Salahkah kami selaku pemilik menetapkan harga, harta kami, barang kami, rumah kami. Kalau tak mampu, jangan beli, jangan ambil, bukan salah kami, pemilik flat berpindah.

“Kamu pemaju yang suruh kami pemilik flat berpindah. Kamu pemaju yang janjikan bulan dan bintang, janjikan kekayaan dan kemewahan kepada pemilik flat berpindah,” tegasnya.

Beliau berkata demikian dalam sidang media pihak JK Bertindak menyerahkan memorandum yang mengandungi cadangan penyelesaian berhubung isu mereka ini kepada Pengarah Komunikasi Amanah, Khalid Abdul Samad di Pusat Rukun Tetangga Kampung Sungai Baru pada Ahad.

Lily turut menyarankan agar kerajaan mendesak pemaju segera membina pangsapuri yang dijanjikan kepada pemilik untuk berpindah di atas tapak plot 1 berkeluasan tiga ekar di tapak sidang media itu.

“Manakala Pejabat Peguam Negara dan JKPTGWPKL perlulah menghentikan segala proses berkaitan pembangunan semula ini termasuk tuntutan yang dibawa ke mahkamah.

“Kami juga mengharapkan Jabatan Wilayah Persekutuan dan agensi kerajaan berkaitan untuk Dewan Bandar Raya Kuala Lumpur (DBKL) dan Perbadanan Pembangunan Kampung Baru lebih cakna dan prihatin akan nasib pemilik teres yang mahal ini terbela dan cukup-cukuplah mengikut kehendak dan telunjuk pemaju yang hanya memikirkan keuntungan semata-mata,” ujarnya.

Author

Faridah Amiratul

View all posts

View all posts


PDRM terima laporan tuduhan Anwar sebagai ejen Israel

KUALA LUMPUR: [DIKEMAS KINI] Polis Diraja Malaysia (PDRM) mengesahkan menerima laporan berkaitan dakwaan Ahli Parlimen Baling Hassan Saad terhadap Perdana Menteri Datuk Seri Anwar Ibrahim sebagai ejen Israel.

Setiausaha Polis Malaysia, Datuk Noorsiah Mohd Saaduddin dalam kenyataan berkata, siasatan dikendalikan oleh Unit Siasatan Jenayah Terkelas (USJT), Bahagian Pendakwaan/Undang-undang (D5), Jabatan Siasatan Jenayah (JSJ), Bukit Aman.

“PDRM mengesahkan menerima laporan berkenaan isu terbabit. Kes telah diklasifikasikan di bawah Seksyen 504 dan Seksyen 500 Kanun Keseksaan (kerana dengan sengaja mengaibkan dengan niat hendak membangkitkan pecah keamanan dan fitnah).

“(Kes juga disiasat) di bawah Seksyen 233 Akta Komunikasi dan Multimedia 1998 (kerana penggunaan tidak wajar kemudahan rangkaian atau perkhidmatan rangkaian),” katanya dalam kenyataan, di sini hari ini.

Hari ini, Angkatan Muda Keadilan (AMK) Putrajaya meminta polis menyiasat tuduhan yang mengaitkan Anwar sebagai ejen Israel.

Ketua AMK Putrajaya, Mohamad Syazreen Ezam Mohd Saidi dilaporkan berkata, perkara  itu tidak boleh dibiarkan kerana ia turut melibatkan kedaulatan dan keselamatan negara.

Semalam, Pakatan Harapan dilaporkan akan mengambil tindakan undang-undang terhadap pihak yang mengaitkan pemimpin gabungan itu sebagai ejen Israel manakala Ketua Penerangan PKR, Fahmi Fadzil berkata, Anwar sudah meminta polis mengambil tindakan terhadap fitnah berkenaan. – BERNAMA


Menteri KPKT arah PBT teliti sebelum lulus lesen ‘fun fair’

PUTRAJAYA: Menteri Perumahan dan Kerajaan Tempatan, Nga Kor Ming mengarahkan Pihak Berkuasa Tempatan (PBT) meneliti semua lesen pengusaha tapak pesta (fun fair) bagi memastikan keselamatan pengunjung tidak diperjudikan.

Katanya, beliau menerima maklumat daripada Yang Dipertua PBT, tapak pesta berkenaan sememangnya tidak mendapat kebenaran, maka beliau mengesyorkan tindakan tegas kepada mereka yang menganjurkan tanpa lesen atau kebenaran.

“Ini ikut undang-undang dibekalkan, maka kita serahkan kepada pihak berkuasa, harap tiada lagi pihak yang cuba ambil risiko untuk anjurkan tapak pesta yang boleh bahayakan keselamatan orang awam.

“Saya arahkan semua PBT untuk teliti sebelum keluarkan lesen, ” katanya.

Beliau berkata demikian ketika diminta mengulas insiden tiga pengunjung cedera di tapak pesta Bandar Puncak Alam baru-baru ini.

Pengusaha tapak pesta yang mengakibatkan tiga orang cedera di Bandar Puncak Alam di sini dikesan masih berdegil untuk meneruskan operasinya biarpun arahan sitaan dikeluarkan Majlis Perbandaran Kuala Selangor (MPKS).

Yang Dipertua MPKS, Rahilah Rahmat berkata, pihaknya menjalankan sitaan itu sejak 29 November lalu selepas permit operasi tidak diluluskan, namun, dikesan beroperasi secara haram dan turut tiada kebenaran polis serta Jabatan Keselamatan dan Kesihatan Pekerjaan (JKKP).

Terdahulu, Kor Ming menyampaikan taklimat kesiapsiagaan pasukan Jabatan Bomba dan Penyelamat Malaysia (JBPM) menghadapi cabaran angin Monsun Timur Laut dengan kebarangkalian banjir yang mungkin berlaku pada bila-bila masa di seluruh negara, di Ibu Pejabat JBPM, di sini, hari ini.

Katanya, dengan kekuatan anggota JBPM seramai 14,986 pegawai sudah melakukan persediaan perkhidmatan kebombaan dan penyelamatan bagi menghadapi Monsun Timur Laut, berdasarkan pengalaman peristiwa banjir yang melanda negara tahun lalu.

Langkah ini termasuk dengan mengerahkan kekuatan dan keanggotaan pegawai bomba terdiri daripada 12,857 pegawai sepenuh masa dan 2,111 pegawai bomba bantuan.

JBPM juga telah mengenalpasti sebanyak 5,325 kawasan termasuk 4,795 lokasi banjir, 186 lokasi kepala air, dan 254 lokasi cerun kritikal.

Author

Tun Puteh Wanti

View all posts

View all posts


GTA tidak bekerjasama dengan BN, PN, PH selepas PRU15 – Mahathir

SUNGAI PETANI: Gerakan Tanah Air (GTA) tidak akan bekerjasama dengan Barisan Nasional (BN), Pakatan Harapan (PH) dan Perikatan Nasional (PN) bagi membentuk kerajaan Persekutuan selepas Pilihan Raya Umum ke-15 (PRU15), kata Pengerusi Penaja GTA, Tun Dr Mahathir Mohamad.

Beliau yang juga Pengerusi Parti Pejuang Tanah Air (Pejuang) berkata, GTA mempunyai pilihan lain sekiranya hendak menjalinkan kerjasama iaitu dengan parti-parti lain di Sabah dan Sarawak serta wakil rakyat Bebas.

“Ada pilihan tapi bukan yang tiga yang saya sebutkan tadi. Bukan BN, bukan PN, bukan PH.

“Terdapat beberapa parti di Sabah dan Sarawak dan beberapa parti termasuk di Semenanjung, malah dengan Bebas, yang kita boleh bekerjasama jika mereka mematuhi piawaian kita,” katanya pada sidang media selepas program rapat umum GTA di sini malam tadi.

Turut hadir isterinya, Tun Dr Siti Hasmah Mohamad Ali dan Timbalan Presiden Pejuang, Datuk Marzuki Yahya, yang juga calon GTA di Parlimen Sungai Petani.

GTA merupakan pakatan empat parti politik iaitu Pejuang, Parti Bumiputera Perkasa Malaysia (Putra), Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (IMAN) serta gabungan badan bukan kerajaan yang membentuk Gagasan Bangsa (GB).

Pada PRU15, calon GTA bertanding menggunakan logo Pejuang kecuali di Kelantan yang menggunakan logo Putra.

Dr Mahathir berkata beliau tidak kisah sekiranya GTA tidak menjadi sebahagian daripada kerajaan disebabkan enggan bekerjasama sama ada dengan BN, PN dan PH.

Beliau berpendapat adalah lebih baik wakil rakyat GTA menjadi pembangkang daripada bekerjasama dengan mana-mana individu yang disifatkannya sebagai penyangak.

Sementara itu, bekas perdana menteri itu berkata kempen GTA pada masa ini berjalan lancar dan semakin rancak dan beliau percaya gabungan itu mempunyai peluang untuk menang di beberapa kerusi tertentu. – BERNAMA


Cipta projek ‘Eco Friendly’, 4 pelajar Bait Al-Hasanah lakar kejayaan di AYIA 2023

CYBERJAYA: Empat orang pelajar Tingkatan 5 Bait Al-Hasanah Lembaga Zakat Selangor (LZS) berjaya merangkul Silver Award bagi kategori Healthcare, Personal Care Technology, Biotechnology And Life Sciences di Asian Youth Innovation Awards 2023 di Malaysian Technology Expo International (MTE).

Kejayaan itu dilakar menerusi ciptaan projek berjudul ‘Eco Friendly Ant Repellent’ yang berfungsi menghalau semut dan serangga kecil seperti lalat dan lipas mendekati makanan haiwan peliharaan.

Lebih menggembirakan apabila projek yang dicipta pelajar-pelajar terbabit mendapat reaksi positif daripada khalayak ramai sehingga ada yang berharap ia dikeluarkan dalam pasaran.

Khabar gembira itu dikongsi LZS menerusi hantaran di Facebook rasminya baru-baru ini.

Mengulas lanjut berhubung idea mencipta projek berkenaan, LZS memaklumkan empat pelajar itu mendapat cetusan idea setelah mendapati makanan kucing di rumah kucing seliaan pelajar di asrama sering dimakan oleh semut apabila ditinggalkan semalaman.

Projek berkenaan yang menggunakan formula khas 100% bahan organik dan selamat untuk haiwan peliharaan dan manusia kini dalam proses pembangunan dan disasarkan akan memasuki pasaran selepas memenuhi tahap kualiti piawaian pembuatan.

“Pertandingan ini telah menarik penyertaan daripada negara negara asean seperti Indonesia, Thailand, Vietnam dan lain lain. Delegasi telah diiringi seorang pegawai Lembaga zakat Selangor sebagai mentor.

“Semoga pendedahan aktiviti anak-anak asnaf di peringkat antarabangasa akan membuka minda dan pemangkin kejayaan mereka di masa hadapan seterusnya menjadi Generasi Kedua Generasi Cemerlang (G2GC),” tulis LZS.

Author

Diyana Rahip

View all posts

View all posts


KKM sahkan 94 mangsa terlibat dalam tragedi tanah runtuh di Batang Kali

CYBERJAYA: Kementerian Kesihatan Malaysia (KKM) memaklumkan seramai 94 mangsa yang terdiri daripada pengunjung dan pekerja tapak perkhemahan dilaporkan terlibat dengan kejadian tanah runtuh di Jalan Genting Highland – Batang Kali, setakat jam 1.30 petang tadi.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu, 84 mangsa telah ditemui manakala 10 lagi masih dalam operasi pencarian.

“Sebanyak 54 mangsa mengalami kecederaan ringan, lapan (mangsa mengalami kecederaan separa kritikal dan kritikal, serta sebanyak 23 kematian telah dilaporkan yang terdiri daripada 13 wanita dewasa, empat lelaki dewasa, lima kanak-kanak lelaki, dan satu kanak-kanak perempuan.

“Seramai lapan mangsa yang mengalami kecederaan separa kritikal dan kritikal telah dirujuk ke hospital pada 16 Disember 2022 untuk pemeriksaan dan rawatan lanjut.

“Daripada jumlah tersebut, sebanyak empat mangsa dirujuk ke Hospital Selayang, tiga mangsa dirujuk ke Hospital Kuala Kubu Bharu dan seorang mangsa dirujuk ke Hospital Kuala Lumpur,” maklumnya menerusi hantaran Facebook rasminya hari ini.

Tambah beliau, kesemua mangsa yang dirujuk ke Hospital Selayang dan Hospital Kuala Lumpur telah dimasukkan ke wad untuk rawatan lanjut manakala mangsa yang dirujuk ke Hospital Kuala Kubu Bharu dibenarkan pulang ke rumah pada hari yang sama setelah menjalani pemeriksaan dan penilaian status kesihatan, dengan salah seorang mangsa telah diberikan surat rujukan untuk rawatan susulan di Hospital Tengku Ampuan Rahimah.

Sementara itu, Jabatan Bomba dan Penyelamat Malaysia melaporkan sehingga jam 4.05 petang hari ini, jumlah mangsa terkorban meningkat kepada 24 orang.

Author

Diyana Rahip

View all posts

View all posts


Sanggup habis RM80,000 ‘renovate’ kantin sekolah! Rupanya wanita ini buat demi…

CYBERJAYA: Selalunya kalau bercerita tentang renovasi, seringkali kedengaran kisah ubah suai ruangan dalam rumah seperti bilik, dapur atau ruang tamu.

Namun, siapa sangka seorang wanita sanggup berhabis duit hampir RM80,000 untuk ubah suai dekorasi tempat perniagaannya iaitu ruangan kantin di sekolah.

Menerusi perkongsian di akaun TikTok @mekkyn_ , dipaparkan beberapa kepingan foto menunjukkan proses pengubahsuaian ruangan kantin sekolah yang pada mulanya kelihatan uzur berubah wajah menjadi cantik dan mewah.

Berdasarkan perkongsian wanita berkenaan yang turut dikenali sebagai Ekyn Rosny, pada mulanya dia berniat untuk menjadi peniaga kantin sekolah susulan suaminya berhenti kerja di kilang atas faktor tertentu.

Setelah berhempas pulas mencari tender kantin, akhirnya niat Ekyn untuk menghadiahkan perniagaan kantin sekolah untuk suami berjaya dilunaskan dan nyata si suami amat menyukainya kerana dapat melihat karenah anak-anak kecil menjamu selera.

Malah, hasil pengubahsuaian kantin yang dijayakan pasangan suami isteri itu amat dihargai para pelajar dan pendidik di sekolah berkenaan.

Namun pada awalnya, kantin yang mereka berjaya miliki iaitu di SMK Aman Jaya, Sg. Petani, Kedah berada dalam keadaan uzur dan banyak barangan lama yang diguna oleh pemilik kantin terdahulu rosak dan buruk.

Rentetan itu, pasangan suami isteri tersebut mengambil keputusan untuk mengubah suai kantin berkenaan merangkumi bahagian dapur, tempat makan guru serta kawasan jualan makanan murid-murid bagi memastikan perniagaan mereka dapat beroperasi dengan bersih, selamat dan selesa.

“Plan kami nak renovate balik, cantikkan balik, orang cakap tak rugi ke habiskan duit hampir 100k untuk kantin sekolah.

“Kami tiada pilihan melainkan buat juga, kalau tak buat macam mana kami nak beroperasi.

“Kami cuma berdoa agar Allah murahkan rezeki kami, dipermudahkan urusan. Kami tak minta jadi kaya cukuplah perniagaan ini mampu bagi kami kepuasan,” ujarnya menerusi video berkenaan.

semoga ada rezeki lagi kami nak buat penambahan lagi lepas nie..

♬ Pretty song that imaged a sleeping baby – Azuline

Author

Diyana Rahip

View all posts

View all posts


Apple terpaksa akur arahan EU, benarkan pengguna pasang aplikasi dari luar App Store

CYBERJAYA: Pengeluar telefon pintar iPhone dan gergasi teknologi pengguna, Apple terpaksa akur dengan arahan Kesatuan Eropah (EU) untuk membenarkan pemasangan aplikasi dari luar ekosistem App Store.

Apple kini dalam persediaan membenarkan pemasangan aplikasi dari stor aplikasi pihak ketiga serta secara sideload pada iPhone serta iPad, lapor Bloomberg.

Pelaksanaan itu dijalankan bagi bagi memenuhi Digital Markets Act (DMA) Kesatuan Eropah yang memerlukan pengeluar aplikasi membenarkan pengguna memilih dari mana mereka ingin mendapatkan aplikasi yang diinginkan menjelang 6 Mac 2024.

Selain itu, DMA turut mengarahkan Apple untuk membenarkan penghantaran mesej rentas platform antara pengguna.

Perkara itu secara tidak langsung memaksa Apple membolehkan iMessage menerima mesej daripada aplikasi WhatsApp.

Lapor Amanz, bermula 2024 juga besar kemungkinan iPhone akan turut menggunakan USB-C turut kerana arahan yang dikeluarkan oleh EU tahun ini.

Untuk rekod, Eropah merupakan antara pasaran utama Apple maka syarikat gergasi itu harus akur dengan arahan pihak berkuasa.

Author

Diyana Rahip

View all posts

View all posts


Pengerusi kem tahfiz sindir baur lucah, ustaz dirogol gadis

KUALA LUMPUR: Seorang pengerusi kem tahfiz di Selangor dipercayai membuat hantaran sindir berbaur lucah terhadap mangsa rogol bawah umur di Facebook miliknya, yang tular sejak semalam.

Individu yang menggunakan akaun Facebook, Ezzat Tahir itu memuat naik gambar bersama tulisan di hantaran iaitu,

“Ustaz F&N penceramah bebas ditahan kerana merogol berkali-kali seorang gadis berumur 14 tahun.

Berkali-kali hebat juga. Ustaz yang hebat atau gadis tu yang hebat. Berkali-kali perginya??

“Ada kemungkinan juga ustaz ini yang dirogol oleh gadis tersebut,” menurut hantaran itu.

Bagaimanapun, jabatan netizen cekap menjalankan kerja dengan membuat tangkap layar di komen yang ditinggalkan individu berkenaan di hantaran sama.

Terdapat komen saling berbalas antara individu yang memuat naik hantaran dan pengikutnya, seolah-olah saling menyokong rogol itu adalah menyeronokkan.

Bagaimanapun, tinjauan MEDIA VARIASI di akaun berkenaan, mendapati hantaran terbabit dipercayai sudah dipadamkan.

Malah, pemilik akaun terbabit juga terus memuat naik hantaran seperti biasa, seolah-olah tiada apa yang berlaku di akaun miliknya.

Ahli Parlimen Kuantan, Fuziah Salleh mempersoalkan tindakan sesetengah pihak ‘menghukum’ mangsa gangguan seksual apabila mengaitkannya dengan pemakaian mangsa.

Katanya, budak berusia lima tahun dirogol, kanak-kanak berpakaian sukan pun dirogol malah kambing pun dirogol sampai mati walaupun mereka bukan seksi.

Penulis berpendapat, masyarakat kita sudah rosak kerana wujudnya figura berlabelkan agamawan yang membenarkan jenayah rogol sebagai bahan lawak.

Pada usia 14 tahun, agak-agaknya, apa yang gadis setahun jagung itu tahu mengenai dunia belang lelaki, sama ada berkopiah atau tidak.

Jika gadis itu anak atau adik atau anak jiran anda, adakah anda akan ibaratkan gadis itu dengan kereta baharu?

Dalam pada itu, lelaki yang berbalas-balas komen dengan ‘pengerusi kem tahfiz’ itu telah pun membuat permohonan maaf di laman Facebooknya.

Individu itu mengakui kesilapannya kerana meninggalkan komen tanpa menyedari kesannya menjurus kepada ‘sexual grooming’ dan berharap pelaku jenayah yang dilaporkan, diadili dan menerima hukuman sewajarnya.

Author

Fhatihah Zakinan

View all posts

View all posts


‘Pil-pil ekonomi’ sedang tunjuk keberkesanan – Rafizi

PETALING JAYA: “‘Pil-pil ekonomi’ Malaysia sedang menunjukkan keberkesanan,” kata Menteri Ekonomi, Rafizi Ramli.
Menurut beliau, pertumbuhan ekonomi Malaysia sedang pesat membangun dan lebih banyak rancangan serta program sedang menanti untuk dilaksanakan.

Ujarnya, pada bulan Julai sahaja, pelabur asing telah menyumbang sebanyak RM12.7 bilion kepada ekonomi negara iaitu jumlah tertinggi sejak Mac 2016.

“Pada 10 Ogos, kita telah mencatatkan RM2 bilion dalam bentuk ekuiti dan jumlah yang memberangsangkan iaitu RM11.4 bilion dalam pendapatan tetap (fixed income).

“Ini bermakna bulan ke-7 kita menerima pelaburan asing secara berterusan, satu tempoh terpanjang semenjak penghujung 2020.

“Momentum ini jelas. Selepas pengumuman Pelan Peralihan Tenaga (NETR) dan kerangka Ekonomi Madani, keyakinan terhadap Malaysia semakin meningkat,” katanya dalam satu hantaran di media sosial, hari ini.

Rafizi berkata, ekonomi Malaysia akan terus bergerak ke hadapan dengan komitmen yang sama dan Kerajaan Perpaduan akan terus berusaha berinovasi.

“Untuk memacu ekonomi Malaysia ke tahap yang lebih tinggi dan sentiasa di landasan yang tepat,” katanya. – KOSMO

Authors

Media Variasi

View all posts

Diyana Rahip

View all posts

View all posts

View all posts


Malaysia, China meterai kerjasama telekomunikasi digital

KUALA LUMPUR: Malaysia dan China pada Rabu memeterai memorandum persefahaman (MoU) bersempena Persidangan Plenipotentiary Kesatuan Telekomunikasi Antarabangsa 2022 (ITU PP22) yang berlangsung dari 26 Sept lepas hingga 14 Okt ini di Romania.

Menteri Komunikasi dan Multimedia Tan Sri Annuar Musa berkata memorandum itu ditandatangani beliau dan Timbalan Menteri Industri dan Informasi Teknologi China Zhang Yunming.

“Antara bidang kerjasama yang dipersetujui Malaysia dan China melalui MoU ini adalah berkenaan 5G, ekonomi digital dan keselamatan siber,” kata beliau dalam kenyataan.

Beliau berkata susulan pemeteraian MoU mengenai kerjasama telekomunikasi digital berkenaan, kedua-dua negara dijangka menerokai potensi kerjasama dalam teknologi aplikasi 5G, selain menggalakkan kerjasama dalam e-dagang, inovasi syarikat pemula, pengkomputeran awan, data raya, kecerdasan buatan, Internet Benda, aplikasi Internet dan teknologi digital lain.

Menurutnya kerjasama lain ialah dalam polisi, piawaian, tindak balas kecemasan, teknologi sekuriti data, latihan serta kesedaran berkaitan keselamatan siber.

Tambah beliau kerjasama ini dijangka memberi nilai tambah kepada Malaysia dengan mengambil kira perkembangan pesat industri teknologi maklumat di China dan kedua-dua negara dapat menimba ilmu pengetahuan serta kepakaran dalam bidang 5G, keselamatan siber dan ekonomi digital.

Annuar berkata kerjasama China untuk berkongsi amalan terbaik, pengalaman dan kepakaran melalui inisiatif bersama dapat membantu meningkatkan kepantasan serta kesiapsiagaan ekosistem keselamatan siber dan pendigitalan negara terutamanya dalam menghadapi era Revolusi Perindustrian 4.0.

Menurutnya komitmen pertukaran ilmu pengetahuan dan amalan terbaik antara kedua-dua negara bukan sahaja mampu mempertingkatkan daya saing serta merancakkan pertumbuhan ekonomi digital negara, malah ia berupaya bertindak sebagai faktor penarik kepada pelaburan pembinaan modal insan dan penyelidikan.

Beliau berkata hubungan kerjasama ini akan membantu Malaysia memperkasakan ekosistem ekonomi digital yang secara tidak langsung merangsang pertumbuhan ekonomi digital tempatan dan menyumbang kepada ekonomi negara pada masa hadapan sejajar dengan agenda menjadikan Malaysia hab industri berteknologi tinggi. – BERNAMA


HFMD di Johor meningkat 1.3 kali ganda kepada 320 kes

JOHOR BAHRU: Jumlah kes penyakit tangan, kaki dan mulut (HFMD) di Johor dilaporkan meningkat 1.3 kali ganda kepada 320 kes pada Minggu Epidemiologi ke-22 (ME22) iaitu bagi tempoh 28 Mei hingga Sabtu lepas, berbanding minggu sebelumnya.

Pengerusi Jawatankuasa Kesihatan dan Perpaduan negeri, Ling Tian Soon berkata, kumulatif kes HFMD di daerah Johor Bahru mencatatkan bilangan tertinggi iaitu 607 kes, diikuti Tangkak (204), Kota Tinggi (167), Batu Pahat (144), Kluang (136), Segamat (121), Pontian (104), Kulai (101), Muar (67) dan Mersing (lima).

“Kebanyakan kes HFMD berlaku dalam kalangan kanak-kanak berumur sehingga enam tahun iaitu sebanyak 1,293 kes, manakala tujuh hingga 12 tahun adalah 202 kes dan selebihnya merupakan mereka yang berumur lebih 13 tahun,” katanya dalam kenyataan hari ini.

Beliau berkata, lokasi penularan wabak HFMD di negeri ini dikesan berlaku di tadika iaitu 26 wabak, diikuti oleh taska (enam), pusat jagaan harian (lima), prasekolah (tiga), rumah persendirian (dua), dan sekolah rendah (satu).

Justeru, Ling menyeru rakyat di Johor supaya sentiasa mengambil langkah pencegahan yang diperlukan bagi mencegah penyakit itu.

“Ibu bapa juga dinasihatkan agar tidak membawa anak-anak yang bergejala ke tempat awam yang ramai seperti kolam renang, pasar, pusat beli-belah dan stesen bas.

“Selain itu, kanak-kanak yang menunjukkan tanda-tanda atau gejala jangkitan perlu dibawa ke klinik untuk mendapatkan rawatan,” katanya sambil menambah lima wabak aktif HFMD dilaporkan di negeri itu. – BERNAMA


Kes SRC: Mahkamah Persekutuan kekal 15 Ogos rayuan Najib

Perkara itu disahkan Timbalan Pendakwa Raya Mohd Ashrof Adrin Kamarul ketika dihubungi pemberita selepas pengurusan kes dalam talian di hadapan Timbalan Pendaftar Mahkamah Persekutuan Wan Fatimah Zahara Wan Yusoff dan Siti Hajar Mustaffa.

Selasa lepas dilaporkan Najib telah memberhentikan dengan serta-merta Tetuan Shafee & Co daripada bertindak sebagai peguam yang mewakilinya dalam rayuan-rayuan jenayah membabitkan dana SRC International.

Beliau kemudian melantik peguam Hisyam Teh Poh Teik dari Tetuan Hisyam sebagai peguam utamanya, manakala  Liew Teck Huat dan Rueben Mathiavaranam dari Tetuan Zaid Ibrahim Suffian TH Liew & Partners  sebagai peguam baharunya.

Pada Mei lepas, Mahkamah Persekutuan menetapkan 10 hari mulai 15 Ogos untuk mendengar rayuan akhir Ahli Parlimen Pekan itu bagi mengetepikan sabitan dan hukuman penjara dalam kes penyelewengan RM42 juta dana SRC International.

Beliau berkata mahkamah juga mengarahkan supaya prosiding rayuan utama dijalankan secara fizikal dan kedua-dua pihak perlu menyenaraikan semua rujukan kepada rekod rayuan bagi memastikan prosiding di Mahkamah Persekutuan berjalan lancar.

“Hari ini pengurusan kes bagi permohonan bukti baharu yang difailkan oleh peguam Najib sebelum ini daripada Shafee & Co. Kemudian, pindaan kepada usul tersebut untuk bukti baharu.

“Kemudian isu pertukaran peguam untuk rayuan utama. Mahkamah Persekutuan telah memaklumkan bahawa tarikh yang ditetapkan dari 15 hingga 26 Ogos dikekalkan. Permohonan bukti baharu akan didengar juga pada 15 Ogos bersama-sama rayuan utama,” katanya.

Usul untuk bukti baharu merujuk kepada permohonan Najib pada 7 Jun, untuk mengemukakan bukti lanjut kepada Mahkamah Persekutuan bagi membatalkan keseluruhan perbicaraan, atas dakwaan hakim perbicaraan Datuk Mohd Nazlan Mohd Ghazali ada kaitan dengan kes melibatkan bekas perdana menteri itu.

Mohd Ashrof berkata firma Tetuan Zaid Ibrahim Suffian TH Liew & Partners (ZIST) mahu memohon lanjutan masa untuk memfailkan penghujahan dan akan menulis kepada mahkamah berhubung perkara itu dan pemfailan penghujahan bagi keterangan baharu dibenarkan dilanjutkan sehingga 8 Ogos.

Mengenai isu pertukaran peguam, beliau berkata berkata ZIST telah menulis surat rasmi pada 26 Julai memohon penangguhan usul membabitkan bukti baharu dan juga rayuan utama.

“ZIST juga akan membuat permohonan sama untuk menangguhkan kedua-dua perkara itu di mahkamah terbuka di Mahkamah Persekutuan pada 15 Ogos,” katanya.

Bagi isu permohonan menggunakan khidmat Peguam Diraja, beliau berkata ZIST mengesahkan tiada rayuan difailkan terhadap keputusan Mahkamah Tinggi pada 21 Julai lepas itu.

Prosiding hari ini turut dihadiri oleh Timbalan Pendakwa Raya Datuk V. Sithambaram dan peguam baharu Najib – Hisyam, Liew, Rueben serta Tan Sri Muhammad Shafee Abdullah (peguam Najib sebelum ini).

Pada 8 Dis 2021, panel tiga hakim Mahkamah Rayuan mengekalkan sabitan dan hukuman penjara 12 tahun terhadap Najib serta denda RM210 yang dikenakan ke atasnya.

Hakim Datuk Abdul Karim Abdul Jalil, yang bersidang bersama Datuk Has Zanah Mehat dan Datuk Vazeer Alam Mydin Meera, turut menolak rayuan Najib terhadap keputusan Mahkamah Tinggi pada 28 Julai 2020.

Mahkamah Persekutuan adalah jalan terakhir Najib untuk merayu terhadap sabitan dan hukuman penjara dalam kes SRC. – BERNAMA


UMNO dah rosak, mengkayakan diri sendiri – Mahathir

KUALA LUMPUR: Pengasas Gerakan Tanah Air (GTA), Tun Dr. Mahathir Mohamad mendakwa UMNO sudah rosak dari atas hingga akar umbi kerana rasuah.

Beliau berkata demikian ketika ditanya adakah akan menyertai atau tidak Barisan Nasional selepas Datuk Seri Najib Razak dipenjarakan.

Mantan Perdana Menteri keempat dan ketujuh menjelaskan beliau tidak akan sertai BN walau tanpa Najib kerana UMNO sudah musnah.

Katanya budaya UMNO apabila ditanya nak beri sokongan atau tidak, mereka akan tawar duit.

“Sebab itu negara sudah merudum dia tak kisah asalkan dapat wang, itulah UMNO sekarang, mereka mengkayakan diri sendiri.

“Semuanya about ‘money’ on their own they cannot win PRU. PRN boleh menang tapi PRU tak sama.

“Apabila saya keluar parti banyak bersetuju dengan saya tetapi mereka tak berani keluar sebab takkan dapat duit.

“Parti ini parti duit (UMNO) apabila Najib ada di dalam (penjara) mungkin tak boleh beri duit banyak-banyak sangat.

“Saya rasa dia (Najib) ada banyak duit, sebagai individu, kita tak oleh buat apa apa dengan UMNO ada yang baik dan ada yang sebaliknya,” katanya pada sidang media selepas perhimpunan Himpunan Nasional 2022 di sini hari ini.

Himpunan itu dianjurkan oleh Parti Barisan Jemaah Islamiah Se-Malaysia (Berjasa) dan turut hadir Presiden Berjasa, Zamani Ibrahim.

Dalam pada itu Mahathir juga memberitahu, GTA itu berjaya menarik sokongan orang Melayu yang berwibawa dan bersih yang mengutamakan agama serta bangsa.

GTA juga berjaya menepis penyertaan pemimpin-pemimpin yang hanya mementingkan duit poket sendiri berbanding rakyat dan negara, katanya.

“Sebab itu GTA semakin hari semakin kuat dan saya percaya orang Melayu akan sedar serta memberi sokongan kepada gerakan ini pada Pilihan Raya Umum Ke-15 (PRU15). Saya juga telah berjumpa kumpulan Melayu dan mereka sudi beri sokongan.

“Mereka juga kecewa dengan apa yang berlaku dalam negara, pemimpin sedia ada tidak bertanggungjawab dan hanya penting poket sendiri sahaja selain merosakkan perjuangan selamatkan negara yang yang dicetuskan pemimpin terdahulu.

“Sekarang kita perlu ganti orang (pemimpin) ini. Sebab itu kita tubuh GTA iaitu pergerakan perubahan orang Melayu yang sayangkan bangsa dan agama,” katanya.

Selain itu, kata Mahathir, penubuhan GTA yang disertai parti politik, pertubuhan bukan kerajaan (NGO) serta ahli akademik dan profesional Melayu itu juga bertujuan menjaga negara supaya aman dan stabil dengan mengurangkan jurang antara kaum ketika ini

“Kaum lain tidak perlu takut walaupun GTA hanya melibatkan orang Melayu kerana kita melihat kejayaan gerakan ini akan memberikan khabar gembira kepada bukan Melayu juga,” katanya.

Author

Tun Puteh Wanti

View all posts

View all posts


Jangan susahkan rakyat bila ada kuasa – Anwar

IPOH: Perdana Menteri, Datuk Seri Anwar Ibrahim mengingatkan pemimpin supaya tidak menyusahkan rakyat ketika mereka mempunyai kuasa.

Mengambil inspirasi lagu Tamil kegemarannya, Naan Aanaiyittal, yang dinyanyikan artis terkenal India, MG Ramachandran (MGR), beliau berkata, lagu itu mengajarnya agar tidak lupa tanggungjawab terhadap rakyat.

“Tak apalah orang kadang-kadang dalam politik ni dia cerca kita, dia maki kita, ada dia kata tak Islam sangatlah, macam-macam… Itu tak mengapa. Yang penting negeri ini kita kena selamatkan.

“Bila saya sebut Malaysia kena selamatkan… untuk siapa? Untuk Melayu, untuk Cina, untuk India, untuk orang Dayak, untuk Kadazan, bukan untuk orang atas.

“Negeri ini kaya, hasil banyak, tetapi pasal apa orang kaya, kaya… orang miskin, ramai. Sebab wang yang ada kadang-kadang, kontraklah, projeklah, itu curi terlalu banyak, curi, curi, curi,” katanya seperti dilapor Astro Awani.

Tambah Anwar, dengan sokongan daripada rakan-rakan kepimpinan, beliau akan menggunakan kuasa yang ada untuk menyelamatkan negara.

Menurutnya, meskipun wujud sebilangan pihak yang tidak lagi mahu bercakap mengenai perkara itu, beliau l akan terus berbicara mengenainya.

Anwar turut menegaskan bahawa tidak ada mana-mana pihak akan beroleh keuntungan jika termakan hasutan agar rakyat berbilang kaum di negara ini saling bertelagah dan bergaduh.

“Balik-balik dia nak suruh gaduh… Melayu suruh gaduh dengan Cina, Cina gaduh dengan India. Saya tegaskan, bila kita gaduh antara kita, antara kaum, siapa yang untung? Rakyat tak untung. Yang gaduh siapa? Orang bawah. Yang suruh gaduh siapa? Orang politik di atas,” katanya.

Justeru, Anwar berharap Malaysia dapat berubah daripada cara lama, jika tidak, ia akan menjadi masalah besar di masa hadapan.

Author

Diyana Rahip

View all posts

View all posts


Lelaki lapor polis video anak dipukul di tangga

SEORANG lelaki yang mahukan pembelaan buat anak perempuannya bertindak membuat laporan polis, selepas video wanita itu dipukul di kawasan tangga tular baru-baru ini.

Ketua Polis Daerah Timur Laut, Asisten Komisioner Soffian Santong berkata, pihaknya menerima laporan polis lelaki berusia 51 tahun itu pada pukul 10 malam, 30 Julai yang mendakwa wanita yang dipukul dalam video tersebut adalah anaknya.

“Video tular itu telah dimuat naik dalam akaun Facebook ‘Whyman Whyman’ dan menurut lelaki tempatan itu, anak perempuannya berumur 24 tahun telah keluar dari rumahnya di kawasan George Town (Pulau Pinang) sejak Disember 2022 kerana masalah keluarga.

“Sejak itu, anak perempuannya tidak pulang ke rumah dan tidak dapat dihubungi oleh ahli keluarganya, dan ekoran video tular tersebut lelaki itu membuat laporan polis kerana bimbang keselamatan mangsa,” katanya dalam kenyataan pada Selasa.

Terdahulu, video tular berdurasi lima minit dan 31 minit memaparkan wanita terbabit dipukul berkali-kali di kawasan tangga.

Setakat ini, Soffian berkata, pihak polis masih belum dapat memastikan lokasi sebenar kejadian mangsa dipukul dan kes disiasat mengikut Seksyen 147 Kanun Keseksaan (kesalahan merusuh) dan Seksyen 233 Akta Komunikasi dan Multimedia 1998 (kesalahan penggunaan perkhidmatan rangkaian).

Beliau menasihati orang ramai agar tidak menularkan rakaman video berkenaan untuk mengelakkan sebarang spekulasi.

Orang ramai yang mempunyai maklumat berkaitan kejadian itu diminta agar menghubungi mana-mana balai polis bagi membantu siasatan.

Author

Fazleen Safina Abd Jamil

View all posts

View all posts


Wanita maut dirempuh kereta dipandu budak 14 tahun

ALOR SETAR: Seorang wanita maut selepas motosikal ditunggangnya dilanggar kereta yang  dipandu remaja perempuan berusia 14 tahun di Jalan Kuala Kedah, dekat sini pada Ahad.

Mangsa meninggal dunia dalam nahas dilaporkan kepada polis kira-kira jam 7.05 malam, dikenal pasti sebagai Nur Syafiqah Abdullah, 32, manakala kakaknya yang membonceng motosikal terbabit, Nooraliza, 43, cedera.

Difahamkan, dua beradik itu merupakan peniaga yang beralamat di Kampung Ulu, Kuala Kedah.

Pemangku Ketua Polis Daerah Kota Setar, Superintendan Syed Basri Syed Ali berkata, nahas berhampiran sebuah stesen minyak itu ketika dua beradik beradik menaiki motosikal dari arah lampu isyarat Taman Bersatu menghala ke Kuala Kedah.

“Kemalangan dipercayai apabila pemandu kereta yang datang dari arah bertentangan hilang kawalan, terbabas dan memasuki laluan mangsa sebelum merempuh motosikal mereka.

“Berikutan itu, penunggang motosikal disahkan meninggal dunia di tempat kejadian, manakala pembonceng cedera di badan. Ketika kejadian, cuaca hujan dan jalan basah,” katanya seperti dilapor Berita Harian.

Syed Basri berkata, remaja yang memandu kereta hanya luka di hidung dan pemeriksaan mendapati, dia tidak mempunyai lesen selain tidak bersekolah.

“Kereta itu pula dipercayai milik rakan kepada ibu remaja itu. Saman dikeluarkan terhadap pemilik kenderaan kerana membenarkan remaja bawah umur memandu,” katanya.

Menurutnya, siasatan lanjut masih dijalankan mengikut Seksyen 41(1) Akta Pengangkutan Jalan 1987, manakala mayat mangsa dihantar ke Jabatan Forensik Hospital Sultanah Bahiyah (HSB) untuk tindakan lanjut.

Author

View all posts


Penjana: SPRM tahan 47 pengarah syarikat kemuka tuntutan palsu

PUTRAJAYA: Suruhanjaya Pencegahan Rasuah Malaysia (SPRM) menahan 47 pengarah syarikat kerana disyaki mengemukakan tuntutan palsu bagi program insentif pengambilan pekerja dan program latihan (Penjana) dalam Op Hire 2.0 yang digerakkan sejak petang semalam.

Sumber SPRM berkata, kesemua yang ditahan menerusi Op Hire 2.0 yang dilaksanakan di seluruh negara itu berumur antara 30 dan 70 tahun, melibatkan 14 wanita dan 33 lelaki.

Op Hire 2.0 adalah operasi bagi mengekang penyelewengan dan ketirisan dana kerajaan hasil tuntutan palsu yang dibuat oleh pengarah syarikat menerusi Penjana. Ia adalah lanjutan daripada pelaksanaan Op Hire 1.0 pada 2022 yang diadakan dengan kerjasama Pertubuhan Keselamatan Sosial (Perkeso) dan SPRM.

“Pengarah syarikat (berkenaan) telah mengemukakan tuntutan yang kononnya telah mengendalikan program pengambilan dan latihan pekerja kepada Perkeso. Namun ia tidak dilaksanakan sebagaimana tuntutan,” kata sumber itu.

Sumber itu berkata jumlah tuntutan yang dikemukakan pengarah syarikat itu adalah antara RM450,000 dan RM2 juta.

Timbalan Ketua Pesuruhjaya (Operasi) SPRM, Datuk Seri Ahmad Khusairi Yahaya ketika dihubungi hari ini mengesahkan penahanan itu dan berkata kes disiasat di bawah Seksyen 18 Akta SPRM 2009 dan Seksyen 471 Kanun Keseksaan.

“Tindakan tegas SPRM ini adalah bagi mengekang penyelewengan dan ketirisan dana kerajaan yang dilihat sebagai isu yang serius,” katanya.

Ahmad Khusairi berkata, SPRM telah mengenal pasti ratusan syarikat lain yang telah membuat tuntutan palsu dan akan meneruskan operasi bagi menahan semua yang terlibat.

Beliau turut menggesa mana-mana syarikat yang terlibat untuk tampil secara sukarela menyerahkan semula tuntutan yang telah dibuat bagi mengelakkan pertuduhan di mahkamah.

“Kita telah kenal pasti nama dan senarai pemilik syarikat yang terlibat. Bagi tujuan mendapatkan semula kesemua tuntutan palsu terbabit, saya memberi amaran kepada semua untuk tampil segera sebelum SPRM mengetuk pintu pejabat syarikat-syarikat terlibat,” katanya.

Ahmad Khusairi memberi jaminan individu yang terlibat serta tampil secara sukarela dan menyerahkan semula tuntutan yang telah dibuat tidak akan didakwa di mahkamah.

“Bagi mereka yang masih berdegil maka mereka akan dikenakan tindakan yang lebih serius,” katanya.

Menerusi Op Hire 1.0, seramai 74 individu daripada 60 syarikat telah ditahan melibatkan tuntutan palsu bernilai RM88 juta. Seramai 52 individu telah didakwa di mahkamah. – BERNAMA


Saksikan fenomena ‘Super Blue Moon’ malam ini – Guna teleskop lebih jelas

CYBERJAYA: Fenomena ‘Super Blue Moon’ dijangka akan berlaku pada 30 Ogos 2023 iaitu malam ini.

Berdasarkan portal Space.com, fenomena supermoon atau bulan purnama yang berlaku itu melihatkan keadaan bulan berada pada kedudukan paling dekat dengan Bumi dalam orbit tertentu (perigee).

Tepat jam 12 tengah hari ET pada hari ini, bulan akan berada di perigee, titik terdekatnya dalam orbitnya dengan Bumi pada jarak 357,181 km.

Meskipun bulan purnama secara teorinya hanya berlangsung buat seketika, detik itu tidak dapat dilihat hanya dengan pemerhatian biasa.

Pemerhatian bagi fenomena itu juga tidak dapat dilihat awal sehari sebelum fenomena itu berlaku.

Selain itu, kejadian fenomena supermoon pada kali ini merupakan kali kedua berlaku pada bulan Ogos dimana fenomena pertama berlaku pada 1 Ogos lalu.

Bulan penuh kedua pada malam ini juga akan dijenamakan semula sebagai bulan “Blue”.

Lantas, fenomena yang bakal dilihat pada malam ini adalah sebagai “Super Blue Moon”.

Bagaimanapun, jika terdapat gangguan keadaan atmosfera yang luar biasa seperti habuk bawaan udara, abu atau asap akan menyebabkan bulan tidak kelihatan biru sebaliknya akan kelihatan seperti keadaan normalnya iaitu kekuningan putih.

Justeru, bagi anda yang berminat untuk menyaksikan fenomena ini disarankan untuk menggunakan teropong atau teleskop.

Author

Diyana Rahip

View all posts

View all posts


Nelayan didenda RM11,000 miliki bahan letupan, tangkap ikan tanpa lesen

JOHOR BAHRU: Seorang nelayan warga tempatan didenda RM11,000 oleh Mahkamah Sesyen Kota Tinggi selepas mengaku bersalah atas tiga pertuduhan termasuk memiliki bahan letupan, April lepas.

Abdul Gafar Abdul Latif, 48, dituduh memiliki bahan letupan jenis emulex tanpa kebenaran di dalam sebuah vesel nelayan tempatan pada kedudukan 0.2 batu nautika dari Tanjung Selantai, Mersing, pada 18 April lepas.

Menurut kenyataan Agensi Penguatkuasaan Maritim Malaysia (APMM) hari ini, lelaki berkenaan yang dijatuhi hukuman semalam, didakwa mengikut Seksyen 8 Akta Bahan Letupan 1957, yang membawa hukuman dipenjara tujuh tahun atau denda sebanyak RM10,000 atau kedua-duanya jika sabit kesalahan.

Selain itu, Abdul Gafar juga didakwa menangkap ikan tanpa lesen serta memiliki peralatan menangkap ikan tanpa lesen pada hari yang sama pada pukul 11 malam.

Pertuduhan menangkap ikan tanpa lesen mengikut Seksyen 8 (a) Akta Perikanan 1985 yang boleh dihukum di bawah Seksyen 25 (b) akta yang sama manakala memiliki peralatan menangkap ikan tanpa lesen merupakan satu kesalahan di bawah Seksyen 11 (3) (b) Akta Perikanan 1985 dan boleh dihukum di bawah Seksyen 25 (b) Akta yang sama.

Bagi kedua-dua kesalahan itu, jika sabit kesalahan boleh dipenjara tidak melebihi dua tahun atau denda RM20,000 atau kedua-duanya sekali.

Hakim, Norsiah Ujang, menjatuhi hukuman denda RM10,000 bagi pertuduhan pertama dan kedua, jika gagal berbuat demikian lelaki itu boleh dipenjara tiga bulan bagi pertuduhan pertama dan dua bulan untuk pertuduhan kedua.

Selain itu, Norsiah turut mengarahkan tertuduh membayar denda RM1,000 bagi pertuduhan ketiga dan jika gagal membayarnya, boleh dipenjara satu bulan.

Mahkamah mengarahkan barang kes seperti vesel, dan peralatan menangkap ikan dilucut hak kepada kerajaan Malaysia.

Pendakwaan dikendalikan Timbalan Pendakwa Raya Maritim Negeri Johor Azlan Bohari manakala Abdul Gafar tidak diwakili peguam.

Authors

MEDIAVARIASI

View all posts

Diyana Rahip

View all posts

View all posts

View all posts


Terowong SMART dibuka semula selepas ditutup lebih dua jam

KUALA LUMPUR: Terowong Lebuhraya SMART kembali beroperasi selepas ditutup lebih dua jam susulan hujan lebat di Lembah Klang sejak 5 petang Sabtu.

Pusat Kawalan Banjir SMART (SMART SCC) dalam kenyataan malam tadi memaklumkan, sistem telah kembali ke Mod 2b dan proses pembukaan terowong trafik bermula pada 9.30 malam manakala Mod 1 pada 10.10 malam.

“Sepanjang operasi, sebanyak 910,000 meter padu air telah dilencongkan dari Sungai Klang dan Sungai Ampang ke Kolam Takungan Berembang bagi mengawal aliran air Sungai Klang ke pusat bandar raya,” menurut kenyataan itu.

SMART SCC telah mengaktifkan operasi banjir untuk Mod 2 pada 6.51 petang apabila aliran air di pertemuan Sungai Klang dan Sungai Ampang mencapai 70 meter padu sesaat (m3/s).

Seterusnya SMART SCC mengaktifkan operasi banjir untuk Mod 3 pada 7.13 malam setelah aliran air di pertemuan di Sungai Klang dan Sungai Ampang mencapai 150 m3/s.

Semasa operasi mod itu, proses penyuraian dan penutupan terowong trafik dilaksanakan oleh SMART MCC.

“Petugas JPS (Jabatan Pengairan dan Saliran) di SMART SCC telah berjaya menjalankan tugas sepertimana SOP (Prosedur Operasi Standard) dan berjaya menangani risiko banjir dari berlaku,” menurut kenyataan itu. – BERNAMA


Nahas empat kenderaan: Pemandu lori maut, 12 cedera termasuk anggota polis

SEREMBAN: Seorang pemandu lori maut, manakala 12 cedera termasuk tujuh anggota polis dalam nahas empat kenderaan di Kilometer 225, Lebuhraya Utara-Selatan (arah Utara) di sini petang semalam.

Ketua Polis Daerah Rembau DSP Hazri Mohamad berkata siasatan awal mendapati pemandu lori muatan tong cat itu dalam perjalanan dari arah Senawang menghala ke Ayer Keroh, Melaka dan memandu dilorong tengah sebelum mengubah laluan ke kanan lalu menghimpit kereta Toyota Camry serta Perodua Alza.

“Lori jenis Hino tersebut kemudiannya melanggar besi penghadang lebuh raya di bahagian tengah lalu masuk ke laluan bertentangan dan merempuh van Polis Diraja Malaysia dinaiki anggota Johor Bahru Utara yang bergerak dari arah Ayer Keroh menghala ke Senawang,” katanya dalam kenyataan di sini pada Khamis.

Beliau berkata akibat kemalangan itu pemandu lori disahkan meninggal dunia di tempat kejadian, seorang anggota polis cedera parah di bahagian kaki, enam anggota lagi cedera ringan, manakala pemandu dan empat penumpang dalam kereta Toyota Camry turut cedera ringan.

Katanya bagaimanapun pemandu dan seorang penumpang Perodua Alza tidak mengalami kecederaan.

Hazri berkata mayat pemandu lori terbabit dihantar ke Hospital Rembau untuk bedah siasat, manakala mangsa lain menerima rawatan di Hospital Rembau, Hospital Alor Gajah dan Hospital Melaka.

Menurutnya lori tersebut mengalami kerosakan teruk di bahagian hadapan, van polis juga remuk di bahagian hadapan dan kereta Toyata Camry remuk di bahagian hadapan dan belakang, manakala kereta Perodua Alza remuk di bahagian hadapan serta sisi hadapan sebelah kiri.

Kes disiasat di bawah Seksyen 41(1) APJ 1987. – BERNAMA


220 laporan skim penipuan Zuttelo, kerugian lebih RM84 juta

KUALA LUMPUR: Polis Diraja Malaysia (PDRM) menerima 220 laporan berhubung skim penipuan Zuttelo melibatkan kerugian keseluruhan berjumlah RM84,579,831.76 sejak Ogos lepas.

Setiausaha Polis Malaysia, Datuk Noorsiah Mohd Saaduddin berkata, pihaknya menerusi Jabatan Siasatan Jenayah Komersial (JSJK) sedang menyiasat sindiket berkenaan yang dikesan aktif menjalankan kegiatan penipuan itu di seluruh negara sejak dua tahun lepas.

“Berdasarkan siasatan, kegiatan pelaburan ini mula aktif sejak tahun 2020 sehingga laman web syarikat tersebut ditutup sekitar Ogos tahun ini.

“Skim pelaburan ini menawarkan sembilan pakej pelaburan dengan jumlah pelaburan antara USD630 hingga USD12,700 dengan setiap pelabur dijanjikan pulangan minimum sebanyak 16.5 peratus sebulan,” katanya dalam kenyataan hari ini.

Beliau berkata, pelabur yang berminat perlu mendaftar melalui aplikasi www.8liga.net dan diberi pilihan sama ada melabur dalam bentuk wang tunai atau mata wang kripto.

Noorsiah berkata kes disiasat mengikut Seksyen 420 Kanun Keseksaan dan PDRM mengingatkan orang ramai untuk sentiasa berwaspada serta melaksanakan semakan yang lebih terperinci dari sumber-sumber rasmi seperti Semak Mule, alert list Bank Negara Malaysia dan Suruhanjaya Sekuriti Malaysia sebelum membuat keputusan untuk menyertai apa jua skim pelaburan.

Sebelum ini, Setiausaha Agung Pertubuhan Kemanusiaan Masyarakat Antarabangsa Malaysia, Datuk Hishamuddin Hashim mendakwa sindiket penipuan pelaburan tersebut sudah menjerat kira-kira 10,000 mangsa dengan kerugian kira-kira RM3 bilion dalam tempoh dua tahun lepas. – BERNAMA


Cuba ambil bola di bilik janakuasa TNB, kanak-kanak 12 tahun melecur seluruh badan

BAYAN LEPAS: Seorang kanak-kanak lelaki berusia 12 tahun melecur seluruh badan akibat terkena renjatan elektrik selepas dipercayai tersentuh perkakasan elektrik di dalam bilik janakuasa milik Tenaga Nasional Berhad (TNB) di Taman Sri Bayu, di sini hari ini.

Difahamkan, dalam kejadian kira-kira pukul 4.55 petang itu, mangsa, Mohd. Dawisy Zarif Mohd. Khairi, 12, memasuki bilik janakuasa elektrik tersebut untuk mengambil bola.

Bagaimanapun, dia dilaporkan terjatuh sebelum terkena renjatan elektrik di bilik janakuasa elektrik tersebut.

Komander Operasi Jabatan Bomba dan Penyelamat (JBPM), Mohamad Hirman Mat Rodzi berkata, pihaknya bergegas ke lokasi kejadian sebaik sahaja menerima panggilan berhubung kejadian tersebut.

“Mangsa telah dibawa oleh pihak perubatan sebelum pihak bomba tiba di lokasi.

“Pihak bomba kemudian membuat “size up” bagi memastikan kawasan tersebut tidak lagi merbahaya sebelum menyerahkan kepada pihak TNB untuk tindakan selanjutnya,” katanya kepada pemberita di sini hari ini.

Tambah beliau, operasi kemudian ditamatkan pukul 5.43 petang. – Utusan

Authors

Media Variasi

View all posts

Diyana Rahip

View all posts

View all posts

View all posts


‘London Move’ khianat mandat rakyat dalam PRU15

ORANG Melayu harus menolak mentah-mentah, sebarang gerakan sulit menjatuhkan Kerajaan Perpaduan, dipercayai bermula dengan Langkah London atau ‘London Move’.

‘London Move’ didakwa satu gerakan sulit bertujuan menggulingkan kerajaan pimpinan Datuk Seri Anwar Ibrahim dengan menyasarkan rakan kerjasama parti iaitu Presiden UMNO, Datuk Seri Dr Ahmad Zahid Hamidi.

Gerakan itu dipercayai dicetuskan orang dalam parti UMNO sendiri, Tan Sri Annuar Musa, Tan Sri Noh Omar, Datuk Ismail Sabri Yaakob, Datuk Seri Hishamuddin Hussein dan Khairy Jamaluddin di Grand Plaza Hotel, London.

Perancangan didakwa menjatuhkan Zahid pada Pemilihan Perhimpunan Agung UMNO (PAU) Mei ini, sekali gus menarik sokongan terhadap Kerajaan Perpaduan dengan membentuk gabungan lain bersama Perikatan Nasional (PN).

Jika ia benar, maka benarlah juga telahan mantan Perdana Menteri Datuk Seri Najib Razak mengenai rumah terbakar yang diceritakan ringkas di Facebooknya.

Najib menggambarkan abang sulung sedaya upaya memperbaiki rumah terbakar akibat ahli keluarga pengkhianat, ‘membersihkan’ agenda pengkhianat tetapi ada yang cuba menjadi ‘broker’ menjual rumah belum kukuh.

Orang Melayu sendiri sudah cukup pening melihat sesetengah pemimpin politik orang Melayu yang bukan mengutamakan ekonomi negara dan kesejahteraan rakyat, tetapi cenderung kepada perebutan kuasa.

Masalah sebegini bukan perkara baharu, tetapi sudah sekian lama wujud membarah berpuluh tahun hasil doktrin Tun Dr Mahathir Mohamad.

Apabila UMNO/BN kalah dalam Pilihan Raya Umum Ke -15 (PRU15), ramai yang menyalahkan Presiden UMNO, sedangkan usahanya membantu membersihkan pengkhianat dan pembelot ketika berperang dalam kempen ketika itu.

Yang anehnya, tiada siapa yang lantang mempersoalkan kepimpinan ‘poster boy’ UMNO, Ismail Sabri kerana wajahnya terpampang di kain rentang di seluruh negara ketika kempen.

Lebih aneh lagi, mereka yang melakukan gerakan itu seolah-olah PRU15 itu seolah-olah mengkhianati mandat rakyat yang mengundi mereka kerana kepercayaan kepada parti dan kepimpinan.

Mungkin ada yang terlupa apabila setiap kali PRU tiba, yang membuat keputusan adalah ‘rakyat’ memilih wakil rakyat di kawasan mereka.

Jika UMNO tidak melakukan sebuah anjakan paradigma drastik, UMNO yang satu-satunya parti terbesar orang Melayu dan mempertahankan apa jua milik asal orang Melayu dan Tanah Melayu ini akan tetap tewas dan tewas sehinggalah benar-benar ‘dibersihkan’ daripada agenda yang merosakkan parti.

Bagi orang lama, atau rakyat yang masih hidup era kepimpinan Tun Mahathir, atau pra merdeka, mereka masih menuntut UMNO kekal relevan berada dalam kerajaan sampai bila-bila.

Hasrat mereka hanya mahu Melayu terus kekal di tanah air sendiri kerana jika bukan UMNO, apa lagi harapan mereka yang meletakkan kepercayaan yang tersemat dalam hati selama ini.

Syukur apabila takdir meletakkan UMNO dengan kemenangan 30 kerusi, berada dalam kerajaan meskipun berada dalam Pakatan Harapan (PH) yang masih sudi saling membentuk kerjasama demi meneruskan agenda negara dan rakyat.

Maka terhasil Kerajaan Perpaduan dengan titah cadangan Yang di-Pertuan Agong dan dengan kebijaksanaan Presiden UMNO, parti berupaya mendapat jawatan sebanyak tujuh menteri dalam Kabinet.

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Kopi Jiran imbau nostalgia zaman dahulu

KAJANG: Di sebalik deretan rumah teres setingkat di Taman Kantan Permai di sini, tersembunyi sebuah warung kopi yang dihiasi dengan himpunan pelbagai barangan antik dan vintaj berusia puluhan tahun.

Bukan sahaja perabotnya malah cawan, pinggan, mangkuk tingkat, meja daripada kaki mesin jahit antik dan botol-botol kaca digunakan untuk menyimpan makanan, kesemuanya kelihatan klasik dan dapat mengimbau nostalgia zaman 1960-an ditambah dengan alunan lagu-lagu lama yang diputarkan.

Pemilik warung dinamakan Kopi Jiran itu, Wan Atiqah Misha Mohd Hairul, 26, berkata, semua barangan antik yang menghiasi warung itu adalah sebahagian daripada koleksi peribadi ibu dan bapanya yang dikumpul sejak 2013.

“Sebenarnya, ibu bapa saya sudah lama menyimpan impian untuk membuka sebuah kafe. Jadi, apabila saya dan sepupu menyatakan hasrat untuk membuka Kopi Jiran, mereka sangat menyokong dan berkongsi idea dalam aspek dekorasi.

“Kami bawakan konsep hiasan oriental bertujuan mengembalikan memori zaman dahulu kepada generasi hari ini supaya mereka juga dapat merasai suasana ketika era itu. Alhamdulillah ramai pelanggan suka dengan suasana dibawakan,” katanya kepada Bernama baru-baru ini.

Wan Atiqah  berkata perniagaan yang diusahakan bersama dua sepupunya, Sofia Zaireen Mohd Kamal, 36, dan Sofia Mariah Mohd Kamal, 23, itu mula beroperasi ketika Fasa Satu Pelan Pemulihan Negara iaitu 31 Ogos 2021.

“Sasaran kami ketika itu penduduk kawasan sekitar sahaja supaya mudah untuk mereka menikmati secawan kopi dalam suasana santai tanpa perlu keluar jauh memandangkan keadaan pandemik ketika itu.

“Tetapi kami tidak sangka sambutan diterima sangat menggalakkan termasuk daripada pelanggan luar dan terus menjadi bualan dalam kalangan peminat kopi sehingga tular di media sosial,” katanya.

Menurutnya, Kopi Jiran dibuka pada setiap Khamis hingga Ahad bermula 11 pagi hingga 5 petang, boleh memuatkan 30 hingga 40 pelanggan pada satu-satu masa dan menerima 100 hingga 200 pelanggan dalam sehari.

Beliau yang telah menetap di Kajang lebih 20 tahun berkata, mereka terpaksa mengehadkan waktu operasi Kopi Jiran bagi menghormati kawasan kejiranan dan tidak mahu jiran sekeliling merasa kurang selesa.

Mengenai menu ditawarkan pula, Wan Atiqah Misha berkata, Kopi Jiran menyajikan pelbagai minuman berasaskan kopi menggunakan kopi kampung lantaran keunikan dan aromanya yang memikat serta rasanya lebih segar.

“Istimewanya, kopi kampung seperti Kopi 132 dan Kopi 133 menjadi identiti Kopi Jiran dan ia dibancuh dengan menggunakan tapis mengikut cara tradisional.

“Kami turut menawarkan pelbagai jenis minuman lain seperti americano, mocha, caramel latte, caramel macchiato, teh, coklat dan sebagainya. Kami mahu pelanggan merasai pengalaman seperti meminum kopi jenama mahal,” katanya.

Antara menu popular di Kopi Jiran pula katanya, ada nasi lemak daun pisang, roti bakar, lempeng pisang, pastri, scones, roti pelangi, croissant dan kuih lopes.

“Selain dibuat sendiri, makanan itu turut disediakan oleh jiran sekeliling sekali gus menjadi platform menjana pendapatan sampingan mereka,” katanya yang merancang untuk meluaskan perniagaannya di bandar itu, tahun depan. – BERNAMA


Presiden FIFA, Infantino ucap tahniah kepada Hamidin

MANAMA (Bahrain): Presiden FIFA, Gianni Infantino, menjadi antara individu dalam komuniti bola sepak antarabangsa mengucapkan tahniah atas kejayaan Presiden Persatuan Bola Sepak Malaysia (FAM), Datuk Hamidin Mohd Amin, memenangi kerusi Ahli Majlis Persekutuan Bolasepak Antarabangsa (FIFA).

Infantino, yang menyaksikan kemenangan Hamidin semasa Kongres Konfederasi Bola Sepak Asia (AFC) ke-33. di sini, semalam, juga tidak sabar untuk bekerjasama rapat  dengannya untuk membangunkan bola sepak di Malaysia dan juga dunia.

“Saya gembira dengan kejayaan Hamidin pada pemilihan ini dan ia sangat penting bagi Malaysia. Kami sudah mengenali antara satu sama lain sejak sekian lama.

“Kami tidak sabar untuk terus membangunkan bola sepak di seluruh rantau ASEAN, Asia dan juga dunia,” katanya menerusi klip  video yang disiarkan di laman media sosial FAM.

Semalam, Hamidin, yang sebelum ini Ahli Jawatankuasa Eksekutif AFC, merupakan antara tujuh calon yang menang mengisi lima kerusi wakil  lelaki Asia dalam Majlis FIFA bagi penggal 2023-2027.

Empat lagi wakil Asia terpilih dalam Majlis FIFA ialah Sheikh Hamad Khalifa A. A. Al Thani (Qatar), Kohzo Tashima (Jepun), Mariano Areneta Jr (Filipina),Yasser H. Almisehal (Arab Saudi) manakala calon wakil wanita dimenangi oleh Kanya Keomany dari Laos.

Sementara itu, Presiden Persekutuan Bola Sepak ASEAN (AFF), Mejar Jeneral Khiev Sameth, berkata Hamidin layak memenangi jawatan itu atas kerja keras dan pengalaman luas dalam pentadbiran bola sepak.

“Hamidin sudah lama bersama kami (AFF) dan ucapan tahniah daripada kami. Ini kali pertama kita mempunyai tiga wakil ASEAN di Majlis FIFA,” kata Khiew, yang juga Persatuan Bolasepak Kemboja.

Dalam pada itu, Presiden Persekutuan Bolasepak Vietnam (VFF), Dr Tran Quoc Tuan, berkata pemilihan Hamidin bukan sahaja berita baik untuk Malaysia malah untuk bola sepak ASEAN.

“Sebelum ini dia bekerja keras untuk membangunkan bola sepak peringkat serantau di ASEAN dan Asia, kini menjadi ahli majlis FIFA. Sangat penting kerana  beliau boleh menyertai mesyuarat FIFA dan cuba mencari penyelesaian yang sangat baik untuk bola sepak Asia,” katanya.

Ketua jurulatih skuad Harimau Malaya, Kim Pan Gon berharap kepimpinan Hamidin dapat membantu usaha meningkatkan standard bola sepak negara ke taraf dunia. – BERNAMA


PRN: Calon PN di Kelantan, Terengganu guna logo PAS – Muhyiddin

PASIR PUTEH: Calon Perikatan Nasional (PN) di Kelantan dan Terengganu akan menggunakan logo PAS pada Pilihan Raya Negeri (PRN) kelak.

Pengerusi PN, Tan Sri Muhyiddin Yassin berkata, keputusan itu dicapai hasil perbincangan bersama parti komponen dalam PN yang bersetuju untuk mengguna pakai kaedah sama seperti pada Pilihan Raya Umum ke-15 (PRU15).

“Hari ini (semalam), kita bincang soal politik, persiapan untuk PRN. Alhamdulillah, nampak Kelantan hampir sudah bersedia.

“Kita juga dah hampir selesai bincang pembahagian kerusi, sekarang dah dibincangkan di peringkat pusat di bawah jawatankuasa rundingan kerusi. Lain-lain perkara yang dibincangkan soal manifesto, calon dan logo dipakai seperti pada PRU15 lepas,” katanya.

Beliau berkata demikian kepada pemberita selepas mesyuarat dengan pimpinan PN Kelantan yang turut dihadiri Menteri Besar Kelantan Datuk Ahmad Yakob di sini malam tadi.

Ditanya sama ada pembahagian kerusi akan turut menggunakan kaedah sama seperti ketika PRU15, Muhyiddin yang juga Presiden Bersatu berkata perkara tersebut masih dalam perbincangan dan belum dimuktamadkan. – BERNAMA


18 ladang babi di Pulau Pinang dijangkiti ASF

NIBONG TEBAL: Penyakit African Swine Fever (ASF) atau demam babi Afrika kini telah merebak dengan lebih luas di Pulau Pinang dengan penambahan tujuh ladang ternak babi lagi menjadikan 18 ladang ternak babi di tiga daerah di negeri itu telah dijangkiti wabak tersebut sehingga hari ini.

Ketua Menteri, Chow Kon Yeow berkata, 18 ladang babi komersial membabitkan 48,194 ekor babi di situ iaitu melibatkan 14 di daerah Seberang Perai Selatan (SPS) dan masing-masing dua di daerah Seberang Perai Tengah (SPT) dan Seberang Perai Utara (SPU).

“Sebelum ini ladang yang dijangkiti ASF hanya di SPT dan SPS namun selepas persampelan dijalankan oleh Jabatan Perkhidmatan Veterinar(JPV) Pulau Pinang mengesahkan penyakit itu kini telah merebak dengan lebih luas dan menjangkiti ternakan babi di kawasan Kampung Selamat, SPU, dekat sini.

“Bagi mengawal dan mencegah perebakan penyakit ASF, JPV Pulau Pinang  menjalankan ‘stamping out policy’ menerusi pemusnahan babi di ladang positif atau disyaki terjangkit dalam zon jangkitan dengan berpandukan Protokol Veterinar Malaysia (PVM) bagi penyakit ASF,” katanya pada sidang akhbar di Perkampungan Valdor, di sini hari ini.

Katanya sehingga hari ini juga, sebanyak 4,204 ekor babi telah dimusnahkan dari ladang positif di Daerah SPS dan kerja-kerja pemusnahan ini masih giat dijalankan bagi mengekang penularan penyakit ini dan pelupusan haiwan tersebut akan diteruskan yang dijangka mengambil masa berminggu-minggu.

Chow berkata, kerajaan negeri juga telah mengenal pasti sebuah tapak tanah berkeluasan 16 hektar di kawasan yang jauh dari penempatan awam dan tiada pembangunan untuk dijadikan tapak pelupusan serta ia dapat dijalankan dengan lancar tanpa menyebabkan gangguan kepada orang ramai.

Katanya, orang ramai dinasihatkan agar tidak berasa cemas dengan kejadian penyakit ASF kerana penyakit ini bukan penyakit zoonotik dan hanya menjangkiti ternakan babi serta babi hutan namun, ia merupakan penyakit yang berkepentingan ekonomi, sangat cepat merebak dan boleh menyebabkan 100 peratus kematian dalam tempoh dua hingga 10 hari kepada ternakan babi yang dijangkiti.

“Selain itu, bekalan daging babi di Pulau Pinang disahkan selamat dan masih mencukupi untuk menampung keperluan rakyat terutamanya menjelang sambutan Tahun Baharu Cina dan ini adalah memandangkan masih terdapat ladang-ladang yang masih bebas penyakit ini,” katanya.

Sementara itu, Pengarah (JPV) Pulau Pinang, Dr Saira Bani Mohamed Rejab yang turut hadir pada sidang akhbar itu berkata, pihaknya sentiasa telus dan memberikan semua laporan serta keputusan berhubung ujian makmal yang dijalankan JPV Pulau Pinang kepada penternak yang terlibat.

Katanya berhubung pampasan, JPV ada menyediakan pampasan antara RM400 hingga RM800 bagi setiap ekor babi dewasa namun terdapat beberapa syarat perlu dipatuhi oleh penternak.

Jumaat lepas, Pulau Pinang mengisytiharkan wabak ASF sebagai ‘bencana’ selepas terdapat kes positif ASF dilaporkan di tujuh lagi ladang ternak babi komersial membabitkan 25,000 ekor haiwan di SPT dan SPS. – BERNAMA


Anthony Loke jumpa Abang Jo, mohon maaf kepada kerajaan, rakyat Sarawak

CYBERJAYA: Pemimpin DAP hari ini mengemukakan permohonan maaf secara terbuka kepada kerajaan dan rakyat Sarawak.

Setiausaha Agung DAP, Anthony Loke Siew Fook menyampaikan perkara tersebut apabila mengunjungi Premier Sarawak, Tan Sri Abang Johari Abang Openg di Kuching, hari ini.

“Kami telah mengadakan perbincangan secara mesra, saya telah memaklumkan kepada Premier (Abang Johari) bahawa sekiranya terdapat apa-apa kenyataan yang pernah dibuat oleh mana-mana pemimpin DAP yang menyinggung perasaan kerajaan dan rakyat Sarawak, saya mewakili pihak DAP untuk memohon maaf secara terbuka.

“Saya berharap pertemuan hari ini akan membuka satu lembaran baharu untuk membina persefahaman dan kerjasama demi negara Malaysia yang lebih maju dan progresif,” katanya dalam satu kenyataan, pada Khamis.

Turut hadir bersama beliau ialah Timbalan Premier Sarawak, Prof. Datuk Seri Dr Sim Kui Hian.

Author

Diyana Rahip

View all posts

View all posts


Model AI baharu Google terjemah penglihatan, bahasa untuk robot lakukan tindakan

GOOGLE, firma teknologi global yang berpangkalan di Amerika Syarikat (AS) pada Jumaat memperkenalkan model kecerdasan buatan (AI) baharu yang menterjemahkan penglihatan dan bahasa untuk robot melakukan tindakan tertentu.

Robotics Transformer 2, atau RT-2, ialah model tindakan berasaskan bahasa dan penglihatan yang dilatih pada teks dan imej daripada internet, yang boleh mempelajari idea dan konsep umum dan kemudian memindahkan pengetahuan itu untuk memaklumkan tingkah laku robot, kata Google dalam catatan blog.

RT-2 boleh membolehkan sesebuah model melakukan penaakulan yang kompleks, dan menyediakan hasil tindakan robot, selain memindahkan konsep untuk mengarahkan tindakan robot, tambahnya.

“Tidak seperti chatbots, robot memerlukan ‘asas’ dalam dunia nyata dan kebolehan mereka,” kata syarikat itu sambil menambah RT-2 akan memberikan pengetahuan untuk robot yang boleh menyelesaikan tugas seperti mengutip epal atau membuang sampah.

“Dalam erti kata lain, dengan RT-2, robot dapat belajar lebih banyak seperti yang kita lakukan — memindahkan konsep yang dipelajari kepada situasi baharu. Bukan sahaja RT-2 menunjukkan bagaimana kemajuan dalam AI berkembang pesat ke dalam robotik, ia menunjukkan potensi yang besar untuk lebih robot tujuan umum,” tambahnya.

Pada bulan Jun, Google memperkenalkan ejen AI yang mempertingkatkan diri untuk robotik yang dipanggil RoboCat, dengan mengatakan ia boleh belajar melakukan pelbagai tugas merentasi bahagian yang berbeza dan kemudian menjana sendiri data latihan baharu untuk meningkatkan tekniknya.

Walaupun RoboCat boleh mengambil tugas baharu dengan sekurang-kurangnya 100 demonstrasi dengan melukis daripada set data yang besar dan pelbagai, Google berkata, keupayaan ini akan membantu mempercepatkan penyelidikan robotik kerana ia mengurangkan keperluan untuk latihan yang diselia oleh manusia, menganggapnya sebagai langkah penting ke arah mencipta robot tujuan umum. – Anadolu Agency

Author

Taufik Asmady Abdul Aziz

View all posts

View all posts


PPIM sifatkan CPTPP cubaan sabotaj ekonomi rakyat

KUALA LUMPUR: Persatuan Pengguna Islam Malaysia (PPIM) menyifatkan Perjanjian Komprehensif dan Progresif bagi Perkongsian Trans-Pasifik (CPTPP) yang efektif esok sebagai cubaan mensabotaj ekonomi tempatan negara.

Ketua Aktivis PPIM, Datuk Nadzim Johan yang terkenal dengan kelantangannya memperjuangkan hak kepenggunaan, hairan kerana Ahli Parlimen (MP) tidak membangkitkan isu ini kepada Datuk Seri Mohamed Azmin Ali, yang ketika itu sebagai Menteri Kanan Perdagangan Antarabangsa dan Industri, dalam sidang Parlimen sebelum ini.

Meskipun tidak menolak impak perjanjian membuka peluang besar perniagaan tempatan ke luar negara, namun dakwanya, ia juga boleh untuk merencatkan biodiversiti ekonomi tempatan negara.

“Apabila wujud pasaran terbuka makcik jual kerepek pun ke pasaran luar negara, Amerika.

“Apa yang kita risau, ia boleh membahayakan peniaga tempatan. Ada syarikat antarabangsa datang sini, boleh berniaga sini, ada modal besar, jaringan hubungan besar, mereka boleh gunakan kekuatan mereka di peringkat antarabangsa untuk kuasai kita di sini.

“DS Azmin telah tandatangan perjanjian. Pada kita pelik, kenapa MP tidak ada membincangkan perkara ini, sebab ini penting. Kita nak bangkitkan ekonomi kita, habis kalau kita dah beri (kuasa ekonomi) kepada syarikat antarabangsa, apa cara kita nak lindungi ekonomi negara kita pula?,” katanya kepada MEDIA VARIASI.

Justeru, Nadzim berkata, pihaknya merayu kerajaan baharu di bawah pimpinan Perdana Menteri, Datuk Seri Anwar Ibrahim supaya menangguhkan pelaksanaan perjanjian berkenaan terlebih dahulu dan meneliti sebelum mengatur perancangan lebih baik.

“Saya merayu, harap kepada Perdana Menteri kita supaya membatal atau tangguh (perjanjian), setelah dikaji dan dilihat kembali supaya tidak mensabotaj ekonomi negara.

“Kita tak mahu keadaan ekonomi jadi lebih teruk. Jika perjanjian perdagangan ini berkuatkuasa, kerajaan pun tak boleh nak halang,” katanya.

Kerajaan Perpaduan pimpinan Anwar sebelum ini didesak untuk menarik balik ratifikasi CPTPP, sebelum Selasa.

Desakan itu dibuat oleh 24 pakar ekonomi, 57 badan bukan kerajaan (NGO), 10 kesatuan sekerja dan lebih 50 individu selepas mendapati perjanjian ratifikasi itu bakal memberi impak besar kepada ekonomi negara.

Pada 5 Oktober lalu, Kementerian Perdagangan Antarabangsa dan Industri (MITI) menerusi kenyataan memaklumkan Kabinet bersetuju meratifikasi CPTPP.

MITI berkata selaras dengan itu, kerajaan telah menyerahkan Instrumen Ratifikasi (IOR) kepada depositari CPTPP, New Zealand pada 30 September lalu.

Penyerahan IOR menyaksikan Malaysia menjadi negara kesembilan telah meratifikasikan CPTPP, perjanjian perdagangan bebas (FTA) yang dimeterai pada 8 Mac 2018.

Selain Malaysia, lapan lagi negara iaitu Australia, Kanada, Jepun, Mexico, New Zealand, Singapura, Vietnam dan Peru telah meratifikasi CPTPP.

Author

Tun Puteh Wanti

View all posts

View all posts


Mengapa perlu bezakan soalan Bahasa Melayu, Jiao Zong perlu akur dengan KPM – Wan Ahmad Fayhsal

CYBERJAYA: Ahli Parlimen Machang, Wan Ahmad Fayhsal Wan Ahmad Kamal berharap Kementerian Pendidikan Malaysia (KPM) tidak tunduk dengan tekanan Gabungan Persatuan Guru-Guru Sekolah Cina Malaysia (Jiao Zong).

Ketua Armada Bersatu itu berkata, beliau terkejut membaca keluhan Jiao Zong berhubung bank soalan Bahasa Melayu (BM) untuk Ujian Akhir Sesi Akademik (UASA).

Beliau mempersoalkan tindakan itu melihatkan alasan Jiao Zong tidak setuju penggunaan bank soalan yang sama untuk subjek BM bagi semua aliran sekolah iaitu bertentangan dengan prinsip pendidikan.

“Mengapa perlu beza-bezakan soalan BM untuk sekolah kebangsaan (SK) dan sekolah rendah jenis kebangsaan (SRJK) walhal kurikulum pengajian bahasa diperingkat asas menuntut kepada silibus yang sama seperti yang telah diputuskan oleh KPM?

“Apakah ada perbezaan prinsip dan matlamat pendidikan yang Jiao Zong perjuangkan sehingga menuntut kepada bukan saja perbezaan bank soalan malah buku teks yang berlainan?

“Bukankah pengajaran dan pembelajaran BM di peringkat asas adalah sama untuk semua pelajar di peringkat itu tidak kira di SK ataupun SRJK?” soalnya kepada Jiao Zong dalam satu kenyataan pada Isnin.

Beliau juga mempersoalkan mengenai alasan waktu pengajaran dan pembelajaran BM di SRJK 32 jam lebih pendek berbanding SK yang dinyatakan Jiao Zong.

“Jiao Zong perlu akur dengan dasar Kementerian Pendidikan bahawa proses pendidikan di negara kita turut merangkumi usaha menyatu padukan rakyat yang berbilang kaum, agama melalui penggunaan Bahasa Melayu yang betul dan meluas.

“Kita tidak boleh membeza-bezakan silibus yang ada kerana kita ingin melahirkan warganegara Malaysia yang punya kefahaman yang sama tentang negara bangsa Malaysia.

“Keluhan Jiao Zong ini tidak membantu dalam usaha memupuk perpaduan nasional di peringkat paling asas iaitu peringkat persekolahan anak-anak kita.

“Kita mahu lebih ramai pelajar-pelajar SRJK menguasai Bahasa Melayu dengan baik dan fasih kerana ianya akan membantu keboleh pasaran para pelajar SRJK dan juga mengukuhkan usaha SRJK menjayakan perpaduan nasional,” katanya lagi.

Wan Ahmad Fayhsal turut menyeru KPM untuk kekal teguh dengan dasar yang menggunakan hanya satu kurikulum dan sukatan pelajaran untuk apa-apa subjek, khususnya yang ada unsur pembentukan negara bangsa.

Tambahnya, KPM juga perlu bersedia membantu dalam apa jua cara dalam memudahkan dan memperkasakan pengajaran dan pembelajaran BM di SRJK.

Author

Faridah Amiratul

View all posts

View all posts


10 kawasan catat IPU tidak sihat

SHAH ALAM: Sebanyak 10 kawasan di Selangor, Kuala Lumpur, Perak, Negeri Sembilan dan Putrajaya merekodkan bacaan Indeks Pencemaran Udara (IPU) tidak sihat, setakat jam 5 petang Jumaat.

Berdasarkan laman web Sistem Pengurusan Indeks Pencemaran Udara Malaysia (APIMS), IPU tertinggi direkodkan di Cheras, Kuala Lumpur dengan bacaan 155, diikuti Kuala Selangor, Selangor (154); Petaling Jaya, Selangor (153) dan Batu Muda, Kuala Lumpur (152).

Dua lagi kawasan di Selangor yang dilanda jerebu adalah Johan Setia dengan bacaan semasa 151 dan Shah Alam (147), manakala Nilai di Negeri Sembilan (141) dan Putrajaya (113).

Dua kawasan di Perak turut merekodkan bacaan IPU tidak sihat iaitu Taiping dengan bacaan semasa 140 dan Tasek Ipoh (111).

Sebagai rekod, bacaan IPU antara 0 hingga 50 dikategorikan sebagai baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) dan 300 ke atas sebagai berbahaya.

Orang ramai boleh merujuk laman web APIMS untuk mengetahui bacaan IPU terkini.

Author

Media Variasi

View all posts

View all posts


Malaysia kurang 100,000 jurutera tempatan – KKR

kUALA LUMPUR: Kekurangan tenaga kerja mahir tempatan antara punca penempatan tenaga kerja asing bertambah.

Merujuk kepada maklumat Lembaga Jurutera Malaysia (BEM), nisbah jurutera kepada populasi rakyat Malaysia berbanding dengan negara-negara maju yang lain.

Realiti yang berlaku hari ini adalah Malaysia masih kurang 100,000 jurutera untuk menampung pertambahan projek yang sedang dilaksanakan ketika ini.

Ketua Setiausaha Kementerian Kerja Raya (KKR), Datuk Wira Wan Ahmad Uzir Wan Sulaiman mengakui perkara itu berkata, ketika ini data menunjukkan lebih 200,000 jurutera berdaftar dalam negara.

“Keperluan untuk projek dan pembangunan ketika ini adalah lebih 300,000 jurutera.

“Profesion teknikal ini merangkumi arkitek, ukur bahan dan jurutera.

“KKR sedang bekerjasama dengan TVET agar lebih ramai tenaga kerja lahir daripada usaha ini untuk menampung keperluan negara,” katanya kepada pemberita selepas Majlis Perasmian Hari Profesion Teknikal Negara (HTPN) di sini hari ini.

Beliau mewakili Menteri Kerja Raya, Datuk Seri Alexander Nanta Linggi.

HTPN bermula dari 19 hingga 21 Disember 2022 bertempat di Dewan Tan Sri Mahfoz Khalid Kuala Lumpur.

Mengungguli Teknologi Melonjak Pembangunan adalah tema sambutan HPTN tahun ini dengan mengambilkira transformasi penggunaan teknologi terkini khususnya di dalam bidang teknikal, di samping menggalakkan golongan muda sertai profesion teknikal.

Dalam pada itu, Wan Ahmad Uzir turut mengulas isu gaji permulaan profesion teknikal di dalam negara terlalu rendah iaitu RM2,000 berbanding negara luar.

Katanya, isu ini mungkin jadi faktor utama kurangnya minat golongan muda untuk menceburi profesion ini.

“BEM telah mewujudkan satu task force untuk mengkaji gaji permulaan jurutera di Malaysia.

“Kadar gaji ketika ini terlalu rendah tak sesuai dengan kos sara hidup yang tinggi.

“Cadangan tangga gaji dari pihak kita adalah RM2,800 hingga RM3,500,” katanya.

Author

Tun Puteh Wanti

View all posts

View all posts


Radzi Jidin kekal Ahli Parlimen Putrajaya

KUALA LUMPUR: Datuk Dr Radzi Jidin daripada Bersatu mengekalkan kedudukannya sebagai Ahli Parlimen Putrajaya selepas mahkamah membatalkan petisyen pilihan raya yang difailkan terhadapnya.

Hakim Mahkamah Tinggi Datuk Faizah Jamaludin membenarkan permohonan bantahan awal yang dikemukakan Naib Presiden Bersatu itu untuk membatalkan petisyen yang difailkan Naib Ketua UMNO Bahagian Putrajaya, Datuk Ahmad Faisal Abdul Karim.

Hakim memutuskan pempetisyen (Ahmad Faisal) gagal untuk membuktikan amalan rasuah dilakukan sama ada oleh responden (Radzi) atau ejennya.

“Kekurangan fakta dan butiran tertentu mengenai dakwaan rasuah kepada pengundi akan menjadikannya mustahil untuk membuktikan kesnya di luar keraguan munasabah jika perbicaraan diadakan. Saya dapati petisyen itu tidak mematuhi peraturan 4(1)(b) Peraturan-Peraturan Petisyen Pilihan Raya dan oleh itu ia cacat,” kata hakim menerusi prosiding dalam talian hari ini.

Beliau seterusnya berkata sebagai hakim pilihan raya beliau dikekang oleh kuasa yang diberikan kepadanya di bawah Akta Kesalahan Pilihan Raya.

“Kegagalan pempetisyen mematuhi rayuan dan prosedur telah menyebabkan kecacatan bidang kuasa yang menghalang saya daripada mendengar petisyen. Oleh itu petisyen ini dibatalkan,” katanya.

Oleh itu, mahkamah turut memerintahkan Ahmad Faisal membayar kos RM20,000 kepada Radzi.

Peguam Hafarizam Harun, Norhazira Abu Hayan dan Amin Othman mewakili Ahmad Faisal manakala Radzi diwakili Yusfarizal Yussoff.

Dalam petisyen yang difailkan pada 26 Januari lepas, Ahmad Faisal memohon perintah mahkamah untuk mengisytiharkan Radzi tidak sepatutnya diisytiharkan sebagai pemenang kerusi Parlimen Putrajaya pada pilihan raya umum ke-15 pada 19 November tahun lepas kerana mendakwa ada bayaran RM150 diberikan kepada pengundi supaya mengundi beliau.

Rasuah itu didedahkan menerusi kumpulan WhatsApp pada 21 Nov dan 21 Disember tahun lepas serta 4 Januari tahun ini.

Radzi memenangi kerusi Putrajaya dengan memperoleh 16,002 undi, menewaskan penyandang empat penggal Tengku Adnan Tengku Mansor daripada Barisan Nasional, yang memperoleh 13,692 undi. – BERNAMA


AeU perkenal akreditasi pembelajaran berasaskan pengalaman, lancar APEL Q, APEL CENTRE

SUBANG JAYA: Asia e University (AeU) hari ini melancarkan Accreditation Of Prior Experiential Learning for Award of Academics Qualification (APEL Q) (akreditasi untuk pembelajaran berasaskan pengalaman terdahulu bagi penganugerahan kelayakan akademik) dan APEL Centre, sekali gus mencatatkan pencapaian penting dalam sektor pendidikan Malaysia.

Ketua Pegawai Eksekutif Agensi Agensi Kelayakan Malaysia (MQA), Datuk Prof Mohammad Shatar Sabran berkata, AeU memainkan satu peranan besar yang selari dengan agenda negara untuk mewujudkan masyarakat berilmu yang menyumbang kepada pembangunan sumber manusia negara,

Katanya, ini dilakukan universiti itu dengan mengenal pasti pekerja mahir menerusi pelaksanaan akreditasi tersebut iaitu akreditasi pembelajaran berasaskan pengalaman terdahulu.

“Inisiatif ini akan memberi kesan kepada pembangunan ekonomi dan sosial komuniti dalam menjadikan Malaysia negara berpendapatan tinggi,” katanya selepas Majlis Pelancaran APEL Q dan APEL Centre di sini hari ini.

APEL Q ialah mekanisme pembelajaran yang mengiktiraf pembelajaran berasaskan pengalaman terdahulu seseorang individu yang relevan dan spesifik kepada sesuatu program pengajian.

Pengiktirafan itu diberikan berdasarkan pengetahuan, kemahiran dan kecekapan yang diperoleh menerusi pembelajaran secara formal dan tidak formal.

APEL Centre pula berfungsi membimbing dan menyokong calon berpotensi yang berhasrat untuk melanjutkan pengajian mereka pada masa akan datang.

Dalam pada itu, Naib Canselor AeU, Tan Sri Prof Emeritus Nik Mustapha Raja Abdullah berkata, bagi tahun ini, AeU merekodkan sekitar 70 orang calon yang mengikuti inisiatif APEL Q menerusi pelbagai program.

“Majlis ini diadakan tepat pada masanya iaitu pada ketika AeU akan menyambut Upacara Konvokesyen dan Graduasinya Ke-11 bagi kumpulan perintis APEL Q melibatkan enam doktor falsafah dalam Pengurusan Perniagaan dengan dua lagi pelajar Sarjana Pengurusan Perniagaan dan Ijazah Sarjana Muda Digital Creative Media,” katanya.

Nik Mustapha berkata, AeU telah menghasilkan lebih 25,000 lulusan sepanjang 15 tahun beroperasi dan universiti itu tidak asing kepada pengiktirafan pembelajaran berasaskan pengalaman terdahulu, memandangkan kebanyakan pelajarnya adalah golongan dewasa yang bekerja. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Saya takkan lawan parti yang berjasa pada saya – Noh

TANJONG KARANG: Pengerusi Badan Perhubungan UMNO Selangor, Tan Sri Noh Omar mengesahkan tidak akan bertanding pada Pilihan Raya Umum ke-15 (PRU15) dan akan terus memberi sokongan kepada calon yang dipilih UMNO.

“Saya orang parti, takkanlah parti yang berjasa dengan saya, saya mahu lawan pula,” katanya ketika menjawab soalan media, susulan beliau tidak dinamakan sebagai calon untuk mempertahan kerusi Parlimen Tanjong Karang pada pilihan raya umum kali ini.

Semalam, Setiausaha Agung Barisan Nasional (BN), Datuk Seri Dr Zambry Abd Kadir dalam satu kenyataan mengumumkan Ketua Wanita UMNO Tanjong Karang, Datuk Habibah Mohd Yusof, dinamakan sebagai calon Barisan Nasional (BN)  bagi kerusi Parlimen Tanjong Karang.

Bercakap kepada pemberita selepas Majlis Pelancaran Jentera BN Parlimen Tanjong Karang di sini hari ini, Noh, yang mempertahankan kerusi itu enam penggal sejak 1995 berkata, beliau akan turun berkempen bagi memastikan BN menang di Selangor.

“Saya sebagai pengerusi tentulah nak menang di Selangor. Insya-Allah, kita akan cuba yang terbaik,  kalau dalam keadaan tsunami pun Tanjong Karang boleh menang, kali ini dengan keadaan yang lebih baik, saya yakin Tanjong Karang boleh kekalkan kerusi parlimen,” katanya.

“Saya mula-mula menjadi calon pada 1995, saya tidak terfikir mahu menjadi calon, tiba-tiba dapat menjadi calon, siapa sangka? Paling penting keikhlasan dalam perjuangan, jangan sesekali kita bekerja nak kejar jawatan,” katanya yang akan hadir pada penamaan calon di Dewan Dato’ Hormat bagi memberi sokongan esok.

Dalam pada itu, Habibah berkata beliau berterima kasih kepada Noh dan parti, kerana memberi laluan serta peluang kepadanya untuk bertanding pada PRU15.

“Saya anak didik Tan Sri (Noh), saya pernah bekerja dengan Tan Sri, lebih kurang 10 tahun, banyak pengalaman yang saya timba. Saya tidak mahu terlebih konfiden, tetapi saya yakin dan percaya dengan bantuan serta pertolongan serta tunjuk ajar Tan Sri, kita boleh ulangi kegemilangan yang telah dibuat Tan Sri,” katanya.

Suruhanjaya Pilihan Raya menetapkan esok sebagai penamaan calon PRU15 dan pengundian awal pada 15 November manakala hari pengundian pada 19 November. – BERNAMA